text:
NSHAPITA WA DIKUMI NE UMUE
Bua tshinyi Nzambi mmulekele makenga?
Nzambi ke udi mukebeshe makenga pa buloba anyi?
Ntshilumbu kayi tshiakajuka mu budimi bua Edene?
Mmunyi muikala Nzambi mua kujikija makenga a bantu?
PANYIMA pa mvita mikole ivua mienzeke mu ditunga kampanda, bakajiika binunu bia bantu bakaji ne bana bavuabu bashipe mu tshina tshimue tshinyunguluka kudi nkuruse ya bungi. Bavua bafunde pa nkuruse yonso ne: “Bua tshinyi?” Misangu ya bungi, bantu batu bela lukonko elu patubu kabayi bumvua tshidi bualu kampanda buenzekele to. Batu baluela patu mvita, masama, tshikisu ne bikuabu bintu bishipa bantu badi kabayi ne bualu, binyanga nzubu yabu anyi bibatuadila ntatu mikole. Mbasue kumanya bua tshinyi ntatu ya nunku idi ibakuata.
2 Nzambi mmulekele makenga bua tshinyi? Bikala Yehowa udi Nzambi wa bukole buonso, wa dinanga, wa meji ne muakane, bua tshinyi buloba mbuule ne lukinu ne malu mabi nunku? Ukadiku mudiele pebe nkonko eyi anyi?
3 Mbibi bua kuebeja bua tshinyi Nzambi mmulekele makenga anyi? Bakuabu batu bela meji ne: kuela lukonko elu kudi kuleja ne: kabena ne ditabuja dikole anyi kabena banemeka Nzambi to. Pabi, paudi ubala Bible neumone ne: basadidi ba Nzambi ba lulamatu bavua bamutshina bavua pabu badiela nkonko ya nunku. Tshilejilu, muprofete Habakuka wakebeja Yehowa ne: ‘Bua tshinyi udi ummueneshisha bienzedi bibi ne utangijija mêsu anyi ku dikengeshangana dia bantu? Bua tshinyi kubutuka ne malu makole bidi kumpala kuanyi? Bua tshinyi mvita ne kufuilangana bidi bijuka?’—Habakuka 1:3.
4 Yehowa wakanyokaku muprofete Habakuka bualu wakamuela nkonko ayi anyi? Tòo. Wakafundisha mu Bible too ne nkonko eyi ivua Habakuka muele ne muoyo mujima. Nzambi wakamuambuluisha kabidi bua afike ku diumvua malu bimpe ne ku dipeta ditabuja dikole. Ke tshidi Yehowa musue kukuenzela pebe. Vuluka mudi Bible ulongesha ne: ‘Yeye udi unutabalela.’ (1 Petelo 5:7, NW) Nzambi mmukine malu mabi ne makenga adi afuminaku kupita bantu bonso. (Yeshaya 55:8, 9) Kadi bua tshinyi kudi makenga a bungi nunku pa buloba?
BUA TSHINYI KUDI MAKENGA A BUNGI NUNKU?
5 Bantu ba mu bitendelelu bia bungi batu bebeja bamfumu anyi balongeshi babu bua tshinyi kudi makenga bungi nunku. Misangu ya bungi, batu babandamuna ne: ndisua dia Nzambi ne ukavua mudianjile kulongolola kalu ne kalu konso kavua ne bua kuenzeka, too ne makenga onso aa. Batu bambila ba bungi ne: kakuena mushindu wa kumvua malu a Nzambi to, ne kabidi utu ushipesha bantu (nansha bana batekete) bua kuikalabu nende mu diulu. Kadi anu muukadi mulonge, Yehowa Nzambi katu ukebesha malu mabi to. Bible udi wamba ne: ‘Bualu ebu kabuikadi kudi Nzambi bua yeye kuenza malu mabi, anyi bua Wa-Bukole-Buonso kuenzeye bibi!’—Yobo 34:10.
6 Udi mumanye bua tshinyi bantu batu bamba ne: Nzambi ke utu ukebesha makenga anyi? Bualu batu bela meji ne: yeye ke udi ukokesha buloba ebu. Ki mbamanye bukuabu bualu butu Bible ulongesha to. Kadi wewe uvua mulonge bualu ebu mu Nshapita 3. Satana Diabolo ke udi ukokesha buloba ebu.
7 Bible udi wamba ne: “Buloba bujima budi mu bukokeshi bua Mubi.” (1 Yone 5:19, MML) Paudi utangila, kuena umona ne: ke mudibi anyi? Bantu ba pa buloba ebu badi ne ngikadilu ya muomumue ne ya muanjelu mubi udi ‘udinga ba pa buloba bonso.’ (Buakabuluibua 12:9) Satana mmuule tente ne lukinu ne mashimi ne tshikisu. Ke mudi bantu bende kabidi. Ebu mbumue bua ku malu adi enza ne: kuikale makenga a bungi nunku.
8 Bualu buibidi budi ne: anu mutuvua bamone mu Nshapita 3, katshia anu bantu batombokela Nzambi mu budimi bua Edene, mbapange bupuangane ne batu benza bilema. Bantu bapange bupuangane batu bafuila bumfumu ne difuilakana edi didi dilela mvita, dikengeshangana ne ntatu. (Muambi 4:1; 8:9) Bualu buisatu budi ne: kudi ‘bikondo bidi malu atulukila bantu.’ (Muambi 9:11) Bu mudi Yehowa kayi ukokesha buloba ebu, bantu badi mua kupeta dikenga bualu badi mua kuikala muaba mubi pa dîba dibi.
9 Kumanya ne: Nzambi katu ukebesha makenga kudi kutukolesha ku muoyo. Ki nyeye utu ukebesha mvita, tshikisu, dikengeshangana nansha bipupu bidi bitatshisha bantu to. Tshidibi, bidi bikengela tuetu kumanya tshidi Yehowa mulekele makenga aa. Bu mudiye Wa-Bukole-Buonso, udi ne bukokeshi bua kuajikija. Kadi bua tshinyi kêna uajikija? Tudi bafike ku dimanya ne: Nzambi udi ne dinanga, nanku udi ne bua kuikala ne tshidiye mulekele makenga.—1 Yone 4:8.
TSHILUMBU TSHINENE TSHIDI TSHIJUKA
10 Bua kumanya tshidi Nzambi mulekele makenga, tudi ne bua kupingana ku tshikondo tshivuawu matuadije. Dîba divua Satana musake Adama ne Eva ku ditombokela Yehowa, wakajula tshilumbu tshinene. Satana kakelesha bukole bua Yehowa mpata to. Mmumanye ne: bukole bua Yehowa kabutu ne mikalu to. Kadi, wakelesha bukenji bua Yehowa bua kukokesha mpata. Satana wakamba muvua Yehowa muikale mukokeshi mubi pakalejaye ne: Nzambi mmuena dishima udi upangisha bantu bende malu malenga. (Genese 3:2-5) Satana uvua musue kuamba ne: bantu bavua mua kuikala bimpe bu Nzambi kayi ubakokesha to. Wakaluisha bumfumu bua Yehowa anyi bukenji buende bua kukokesha.
11 Adama ne Eva bakatombokela Yehowa. Mu bulelela, bakamba ne: “Katuena basue bua Yehowa ikale Mfumuetu to. Tudi mua kudisunguila tshidi tshimpe ne tshidi tshibi.” Yehowa uvua mua kujikija tshilumbu atshi bishi? Mmunyi muvuaye mua kuleja banjelu ne bantu ne: Satana ne Adama ne Eva bavua bena dishima, ne kabidi njila yende ke idi mimpe tshishiki? Bakuabu badi mua kuamba ne: Nzambi uvua mua kuikala anu mubashipe ne mufuke bantu bakuabu. Kadi Yehowa ukavua muambe ne: uvua musue bua bana ba Adama ne Eva basombe mu mparadizu pa buloba ne babuwuje tente. (Genese 1:28) Yehowa utu anu ukumbaja malu adiye mulongolole. (Yeshaya 55:10, 11) Kabidi, bu Yehowa mushipe diakamue bantomboji aba kavua mua kujikija tshilumbu tshivua tshijuke tshia bukenji buende bua kukokesha to.
12 Tuangatayi tshilejilu. Fuanyikija ne: mulongeshi udi uleja balongi bende mushindu wa kuenza makumi kampanda makole. Umue wa ku balongi udi ne meji a bungi kadi muikale ne mutu mukole udi wamba ne: mushindu udi mulongeshi uleja bua kuenza makumi mmubi. Bua kuleja ne: mulongeshi ki mmumanye, mulongi eu udi wamba ne: yeye mmumanye mushindu muimpe wa kuenza makumi au. Balongi bakuabu badi bamona ne: mmuambilemu, ne badi batua ku tshiende. Mulongeshi udi mua kuenza tshinyi? Yeye muipate balongi aba mu kalasa, balongi bakuabu nebambe tshinyi? Kabakuelaku meji ne: mulongi nabu ne bena diende bavua bambe bulelela anyi? Balongi bakuabu bonso kabakunemeka kabidi mulongeshi to; nebele meji ne: udi utshina bua kabaleji mudiye kayi mumanye kulongesha. Kadi mulongeshi eu udi upitshisha mulongi au kumpala bua aleje balongi bakuabu mushindu udiye yeye mua kuenza makumi au.
13 Yehowa mmuenze pende malu anu bu mulongeshi eu. Vuluka ne: tshilumbu tshivua tshijuke mu Edene katshivua tshitangila anu bantomboji abu to, kadi tshivua tshitangila kabidi banjelu miliyo ne miliyo bavua bamone bualu abu. (Yobo 38:7; Danyele 7:10) Mushindu uvua Yehowa mua kukosa tshilumbu atshi uvua utangila banjelu ne bantu bonso bavua mua kuledibua pashishe. Yehowa wakenza tshinyi? Wakalekela bua Satana aleje mudiye mua kukokesha bantu. Wakalekela kabidi bantu badikokesha nkayabu ku bulombodi bua Satana.
14 Mulongeshi mmumanye ne: mulongi au ne bena diende mbadishime. Kadi mmumanye kabidi ne: yeye mubapeshe mushindu wa kujadika tshidibu bamba, nebiambuluishe balongi bonso. Pikalabu bapangile, balongi bimpe bonso nebamone ne: mulongeshi ke udi mukumbane bua kulongesha. Nebumvue bua tshinyi mulongeshi udi ulua kuipata bena mutu mukole bonso mu kalasa. Bia muomumue, Yehowa mmumanye ne: nebiambuluishe banjelu ne bantu bimpe bonso bua kumona ne: Satana ne bena diende mbapangile bualu ne kabidi bantu kabena mua kudikokesha nkayabu to. Anu bu Yelemiya, nebamanye bualu bua mushinga ebu: “[Yehowa], ndi mumanye ne: muntu kena mfumu wa njila udiye ulonda, muntu wendenda ewu kena ne bukole bua kuludika makasa ende.”—Yelemiya 10:23, MMM.
BUA TSHINYI MUTANTSHI BULE NUNKU?
15 Kadi bua tshinyi Yehowa mmulekele makenga mutantshi bule nunku? Bua tshinyi kêna ukandika bua malu mabi kaenzeki? Tangila malu abidi avua mulongeshi kayi mua kuenza to. Tshia kumpala, kavua mua kuimanyika mulongi wa mutu mukole eu pavuaye munkatshi mua dienza makumi to. Tshibidi, mulongeshi kavua mua kumuambuluisha bua kuenza makumi au to. Bia muomumue, tangila malu abidi adi Yehowa mubenge kuenza. Tshia kumpala, ki mmuimanyike Satana ne bena diende bua kujadikabu muvuabu bambe bulelela to. Nunku, kulekela matuku apita kuvua ne mushinga. Munkatshi mua bidimu bia bungi, bantu mbatete mishindu yonso ya mbulamatadi. Nansha mudi bantu baye kumpala mu malu a sianse ne mu malu makuabu, bupele, malu mabi, tshikisu ne mvita bidi anu bienda bivula. Bukokeshi bua bantu mbupangile bualu.
16 Tshibidi, Yehowa ki mmuambuluishe Satana bua kukokesha buloba to. Tshilejilu, bu Nzambi mukandike dienzeka dia malu mabi, kavua ne bua kuikala mutue ku tshia bantomboji anyi? Bantu kabavua mua kuela meji ne: pamuapa bavua mua kudilombola kakuyi bipeta bibi anyi? Bu Yehowa muenze nunku, uvua mua kuikala pende mulue muena dishima. Pabi, ‘Nzambi katu mumanye mua kushima.’—Ebelu 6:18.
17 Netuambe tshinyi bua makenga onso adi bantu bapete katshia batombokela Nzambi? Tudi ne bua kuvuluka ne: Yehowa udi wa bukole buonso. Nunku udi mua kujikija ne neajikije makenga onso a bantu. Tshilejilu, anu mutukadi balonge, Yehowa neakudimune buloba Mparadizu nansha mudibu bunyanguke lelu. Ku diambuluisha dia ditabuja dia bantu mu mulambu wa Yezu, Nzambi neumushe malu mabi adi afumina ku dipanga bupuangane, ne neajimije lufu ku diambuluisha dia dibishibua dia bafue. Nunku Nzambi neenze mudimu ne Yezu bua ‘kubutula midimu ya Diabolo.’ (1 Yone 3:8) Yehowa neakumbaje malu onso aa pa dîba dikumbanyine. Tudi mua kusanka bua muvuaye kayi mukumbaje malu aa kumpala, bualu lutulu luende ndutuambuluishe bua kumanya bulelela ne bua kumuenzela mudimu. (2 Petelo 3:9, 10) Mu dindila malu aa, Nzambi udi wenda ukeba bantu badi bamutendelela ne muoyo mujima ne udi ubambuluisha bua kutantamenabu ntatu yonso idi ibakuata mu tshikondo tshibi etshi.—Yone 4:23; 1 Kolinto 10:13.
18 Kadi banga bantu badi mua kudiebeja ne: makenga kaavua mua kuikalaku bu Nzambi mufuke Adama ne Eva mu mushindu wa kabayi mua kumutombokela anyi? Bua kuandamuna lukonko elu, udi ne bua kuanji kuvuluka tshintu tshia mushinga mukole tshitu Yehowa mukupeshe.
MMUNYI MUWENZA MUDIMU NE DIPA DIA NZAMBI?
19 Anu mutuvua bamone mu Nshapita 5, Nzambi uvua mufuke bantu ne tshipedi tshia kudisunguila malu. Udi umone bua tshinyi ndipa dia mushinga mukole anyi? Nzambi mmufuke nyama mipite bungi idi ilombodibua ne tshingenyingenyi. Bantu mbenze biamu bia robo bua kulondabi mu katoba ne mu katoba ndongamu yonso udibu babilombola nende. Tuvua mua kuikala ne disanka bu Nzambi mutufuke bu biamu bia robo anyi? Tòo, tudi ne disanka bualu tudi ne tshipedi tshia kusungula tshitudi basue kuikala, nsombelu utudi basue, balunda betu ne bintu bikuabu. Tudi banange kuikala ne ndambu wa budikadidi ne Nzambi mmusue bua tuetu bantu tuikale nabu.
20 Yehowa ki mmusue bantu bamuenzele mudimu bu benzeja ku bukole to. (2 Kolinto 9:7) Tshilejilu, ntshinyi tshidi mua kusankisha muledi bikole: mmuana udi wela tuasakidila ne muoyo mujima anyi mmuana udibu bambila ne: ela tuasakidila? Mpindieu, lukonko ludi ne: Ntshinyi tshiudi wewe mua kuenza ne budikadidi budi Yehowa mukupeshe? Satana, Adama ne Eva bakenza mudimu ne budikadidi buabu bibi be! Bakabenga kutumikila Yehowa Nzambi. Kadi wewe, newenze tshinyi?
21 Udi mua kuenza mudimu bimpe bitambe ne budikadidi budi Yehowa mukupeshe. Udi mua kudisangisha ne miliyo ya bantu badi basungule luseke lua Yehowa. Badi basankisha Nzambi bualu badi benza muabu muonso bua kujadika mudi Satana muikale muena dishima ne mupangile mua kukokesha. (Nsumuinu 27:11) Wewe pebe udi mua kusankisha Nzambi bu wewe mua kusungula nsombelu muimpe. Nshapita udi ulonda eu neumvuije bualu ebu bimpe.
TSHITU BIBLE ULONGESHA
- Nzambi katu ukebesha ntatu ne makenga to.—Yobo 34:10.
- Satana wakelesha bukenji bua Nzambi bua kukokesha mpata pakambaye ne: Nzambi mmuena dishima ne kabidi udi upangisha bantu malu malenga.—Genese 3:2-5.
- Yehowa neatume Muanende, Mfumu wa Bukalenge buende bua kujikija ntatu ne makenga ne bua kulongolola malu adi manyanguke.—1 Yone 3:8.
Nkonko ya dilonga
1, 2. Mmakenga a mushindu kayi atu bantu bapeta lelu’eu? Atu abafikisha ku didiela nkonko kayi?
3, 4. (a) Ntshinyi tshidi tshileja ne: ki mbibi bua kuebeja bua tshinyi Nzambi mmulekele makenga? (b) Mmunyi mutu Yehowa umona malu mabi ne makenga?
5. Mmandamuna kayi atubu bafila bua kumvuija bua tshinyi makenga adiku? Kadi Bible yeye utu ulongesha tshinyi?
6. Bua tshinyi bantu ba bungi batu bela Nzambi tshilumbu tshia makenga pambidi?
7, 8. (a) Mmushindu kayi utu bantu baleja ngikadilu ya mukokeshi wabu? (b) Mmunyi mudi dipanga bupuangane ne ‘bikondo bidi malu atulukila bantu’ bikebesha makenga?
9. Bua tshinyi tudi bashindike ne: Yehowa udi ne tshidiye mulekele makenga atungunuka?
10. Ntshinyi tshivua Satana muluishe? Mmushindu kayi?
11. Bua tshinyi Yehowa kakashipa diakamue bantomboji aba?
12, 13. Fila tshilejilu tshidi tshileja bua tshinyi Yehowa wakalekela Satana ukokesha buloba ne bua tshinyi wakalekela bantu badikokesha nkayabu.
14. Dipangadika dia Yehowa dia kulekela bantu badikokesha nkayabu nediambuluishe ku tshinyi?
15, 16. (a) Bua tshinyi Yehowa mmulekele makenga mutantshi bule nunku? (b) Bua tshinyi Yehowa katu ukandika malu mabi bua kaenzeki?
17, 18. Yehowa neenze tshinyi bua makenga onso adi mafumine ku dikokesha dibi dia bantu ne dia Satana?
19. Ntshintu kayi tshia mushinga tshitu Yehowa mutupeshe? Bua tshinyi tudi ne bua kutshiangata ne mushinga?
20, 21. Mmunyi mutudi mua kuenza mudimu bimpe ne budikadidi budi Nzambi mutupeshe? Bua tshinyi tudi ne bua kuenza nunku?


c: text/html

text:
Dîku diebe didi mua kupeta disanka
Udi mua kuikala ne disanka mu dibaka diebe ne mu dîku diebe wewe mutumikile mibelu ya mu Bible.
Mêyi a Mbangilu
Udi mua kupeta dibaka dia disanka ne diku dia disanka paudi utumikila ngenyi mimpe idi mishindamene mu Bible idi mu brochure eu.
TSHITUPA 1
Eyemena Nzambi bua wikala ne disanka mu dibaka diebe
Nkonko ibidi idi mua kukuambuluisha bua kuakaja dibaka diebe
TSHITUPA 2
Ikalayi ne lulamatu kudi umue ne mukuabu
Kuikala ne lulamatu kudi kumvuija anu kubenga kuenda masandi anyi?
TSHITUPA 3
Mua kujikija bilumbu
Dipetangana dimpe didi mua kuleja dishilangana didi pankatshi pa dibaka dikole ne dia disanka ne edi didi ditekete ne dia dikenga.
TSHITUPA 4
Mua kutula makuta
Muaba kayi udi nawu dieyemenangana ne kuambilangana bulelela mu dibaka?
TSHITUPA 5
Mua kusomba mu ditalala ne balela benu
Udi mua kunemeka baledi bebe kadi kuyi udikebela bilumbu mu dibaka diebe to.
TSHITUPA 6
Mudi bana bashintulula malu mu dibaka
Dilela muana didiku mua kukolesha malanda enu anyi?
TSHITUPA 7
Mua kukolesha muanebe
Dinyoka didi diumvuija malu a bungi, ki nganu kuela mikenji ne kututa to.
TSHITUPA 8
Panudi nupeta ntatu
Keba diambuluisha diudi nadi dijinga.
TSHITUPA 9
Ikalayi nutendelela Yehowa mu dîku dienu
Mmunyi munudi mua kunanga ntendelelu wa mu dîku bikole?

robotstxt: allowed

filter: keep


text:
Nuvua bapikudibue ku diambuluisha dia ngasa
‘Bubi kabuena ne bua kunukokesha bualu nudi ku bukokeshi bua ngasa.’—LOMO 6:14.
MISAMBU: 2, 61
1, 2. Mmunyi mudi Lomo 5:12 utuambuluisha?
LOMO 5:12 udi wamba ne: “Bu muakalua bubi pa buloba bua muntu umue, ne lufu lulue bua bubi abu, nunku lufu luakakuata bantu bonso, bualu bantu bonso bakenza bubi.” Eu ngumue wa ku mvese itudi bamanye bimpe ne itutu tuenza nayi mudimu patudi tulongesha bantu malu a mu Bible.
2 Mvese eu mbamutele misangu ya bungi mu mukanda wa Bible utu ulongesha tshinyi menemene? ne wa Mmalu kayi adi Bible utulongesha? Patudi tulonga nshapita 3, 5 ne 6 ne bana mu dîku anyi ne bantu bakuabu, tudi mua kubala imue misangu Lomo 5:12. Tudi mua kuenza mudimu ne mvese eu bua kubambuluisha bua bumvue bua tshinyi buloba kabuena mparadizu, bua tshinyi tudi dijinga ne mulambu udi upikula ne bua tshinyi tudi tufua. Kadi mvese eu udi mua kutuambuluisha kabidi bua kukolesha dianyisha dietu bua malanda atudi nawu ne Yehowa. Udi mua kutuambuluisha bua kuikala badisuike bua kusankisha Nzambi ne kuindila ne muoyo kuulu kuulu malu adiye mutulaye.
3. Ntshinyi tshitudi ne bua kuvuluka bua nsombelu wetu?
3 Bia dibungama, tuetu bonso tudi bena mpekatu. Tutu tuenza bilema dituku dionso. Kadi Yehowa mmubanji mu luse. Mmumanye ne: tudi bena mapanga ne udi wanyisha bua kutufuila luse. (Musambu 103:13, 14) Yezu wakatuambila ne: tudi ne bua kulomba Nzambi bua atubuikidile mpekatu yetu. (Luka 11:2-4) Padi Yehowa utubuikidila bilema bituvua benze ku kale, katuena ne bua kutungunuka ne kuelela bilema abi meji to. Tukonkononayi mudi Yehowa utufuila luse.
MUDI YEHOWA UTUFUILA LUSE
4, 5. a) Ntshinyi tshidi tshituambuluisha bua kumvua Lomo 5:12? b) “Ngasa” udi umvuija tshinyi?
4 Mukanda wa Lomo, nangananga nshapita 6, udi utuambuluisha bua kumvua mudi Yehowa utubuikidila mpekatu yetu. Mu nshapita 3 badi batuambila ne: “bantu bonso bakenza bubi.” Pashishe, Paulo udi uleja ne: “Mbenze anu bu badi bangata dipa dia tshianana padibu babadibua bakane bua ngasa wende ku dipikudibua ku diambuluisha dia tshia kupikula natshi tshivua Kristo Yezu mufile.” (Lomo 3:23, 24) Muaku wa mu tshiena Greke udibu bakudimune ne: “ngasa” udi ne lungenyi lua kuenza bualu kampanda buimpe kuyi utekemena difutu, anyi kupeta tshintu kampanda tshiudi kuyi mukumbanyine.
5 Mumanyi kampanda wa malu a mu Bible wakaleja ne: muaku wa mu tshiena Greke eu utu misangu ya bungi uleja tshidi Nzambi ne Kristo benze bua kusungila bukua bantu ku mpekatu ne ku lufu. Nunku Bible wa Nkudimuinu wa bulongolodi bupiabupia wa mu Tshiluba mmukudimune muaku wa mu tshiena Greke eu ne: “ngasa.” Tumonayi tshidi Nzambi mutuenzele ne mudi ngasa wende utuambuluisha lelu ne utupesha ditekemena bua matuku atshilualua.
6. Ngasa wa Nzambi udi mua kuambuluisha nganyi? Mushindu kayi?
6 Bu muvua Adama muenze mpekatu, mpekatu ne lufu bivua bikuate muntu yonso wa pa buloba mupange bupuangane. Ke bualu kayi Bible udi wamba ne: ‘Tshilema tshia muntu umue ntshifikishe lufu ku dikokesha bu mukalenge.’ Kadi Yehowa wakaleja ngasa wa bungi ne kulongolola mushindu wa kusungila bukua bantu buonso ku butuangaji bua “muntu umue Yezu Kristo.” (Lomo 5:12, 15, 17) “Ditumikila dia muntu umue nedivuije bantu ba bungi bakane.” Badi kabidi mua kutekemena bua kupeta “muoyo wa tshiendelele ku butuangaji bua Yezu Kristo.”—Lomo 5:19, 21.
7. Bua tshinyi dipa dia Nzambi dia mulambu udi upikula divua dimpe ne diakanyine?
7 Elabi meji bua bualu ebu: Yehowa kavua muenzejibue bua kufila Muanende bu mulambu wa kupikula nawu bantu to. Kadi wakaleja bulenga bua bungi pa kulongolola mushindu wa kutusungila ku mpekatu ne ku lufu. Kakuena muntu nansha umue wa kutudi uvua mukumbanyine tshivua Nzambi ne Yezu batuenzele etshi to. Tudi ne dianyisha dia bungi bua mudibu benze bua tufuidibue luse ne tupete muoyo wa kashidi! Tulejayi mutudi ne dianyisha kudi Nzambi mu ngenzelu wetu wa malu.
TUIKALE NE DIANYISHA BUA NGASA WA NZAMBI
8. Mmuenenu kayi utudi ne bua kuepuka?
8 Tudi bamanye ne: Nzambi mmusue kutubuikidila mpekatu yetu nansha yoyi minene. Kadi katuena ne bua kuangata ngasa wa Yehowa bu tshia kudibingisha natshi bua kuenza malu mabi, tuela meji ne: ‘Yehowa neamfuile luse.’ Mu bidimu lukama bia kumpala, patshivua bamue bapostolo ne muoyo, kuvua bamue bena Kristo bavua ne mmuenenu eu. (Bala Yuda 4.) Lelu tudi ne bua kuikala badimuke bua bantu bakuabu kabatufikishi ku kakese ku kakese ku diela meji mushindu eu.
9, 10. Mmunyi muvua Paulo ne bena Kristo bakuabu bapikudibue ku mpekatu ne ku lufu?
9 Paulo wakaleja bena Kristo ne: lungenyi lua ne: Nzambi uvua mua kutungunuka ne kubafuila luse nansha bobu batungunuke ne kuenza mpekatu kaluvua luimpe to. Paulo wakamba ne: bavua ne bua kuepuka ngelelu wa meji wa nunku bualu bavua “bafue pa bidi bitangila bubi.” (Bala Lomo 6:1, 2.) Uvua usua kuamba tshinyi?
10 Mu bidimu lukama bia kumpala, Nzambi wakabuikidila Paulo ne bena Kristo bakuabu mpekatu yabu ku diambuluisha dia mulambu udi upikula. Yehowa wakabela manyi a nyuma muimpe bua bikale bana bende. Pavuabu bashala ne lulamatu, bavua ne bua kuya mu diulu bua kukokesha ne Kristo. Kadi bu mutshivuabu ne muoyo pa buloba, mmunyi muvuabu “bafue pa bidi bitangila bubi”? Paulo wakafila tshilejilu bua kuleja ne: ngenzelu wabu wa malu uvua mushintukuke bikole menemene. Wakamba ne: Yezu mumane kufua, wakabishibua ku lufu bu nyuma udi kayi mua kufua. Ke bualu kayi lufu kaluvua “ne bukokeshi kudiye.” Mu mushindu wa muomumue, bivua bienze bu ne: bena Kristo aba bavua pabu bafue. Nsombelu wabu uvua mushintuluke bikole menemene bualu kabavua balekele majinga mabi a mpekatu abalombola to. Katshia balua bena Kristo, bavua benza muabu muonso bua kuenza malu mu mushindu uvua usankisha Nzambi. Bavua ‘bafue pa bidi bitangila bubi, kadi bikale ne muoyo pa bidi bitangila Nzambi mu Kristo Yezu.’—Lomo 6:9, 11.
11. Mmunyi mudi bena Kristo lelu “bafue pa bidi bitangila bubi”?
11 Netuambe tshinyi buetu tuetu? Mmunyi mutudi “bafue pa bidi bitangila bubi”? Tuvua mua kuikala benze malu mabi a bungi ku kale katuyi bamanye muvua Yehowa umona bienzedi bietu. Tuvua balue bu “bapika ba malu a bukoya ne ba malu mabi,” mmumue ne: “bapika ba bubi.” (Lomo 6:19, 20) Kadi patuakalonga mu Bible mushindu udi Nzambi musue bua tuenze malu, tuakashintulula nsombelu wetu, kudilambula kudiye ne kutambula. Tuvua ne dijinga dikole dia kutumikila Yehowa ne kuenza malu mu mushindu uvua umusankisha. Tuvua ‘bapikudibue ku bubi’ ne ‘balue bapika ba buakane.’—Lomo 6:17, 18.
12. Ndisungula kayi didi yonso wa kutudi ne bua kuenza?
12 Nansha nanku, tutshidi anu ne disungula dia kuenza. Paulo wakamba ne: “Kanulekedi bubi butungunuka ne kukokesha bu mukalenge mu mibidi yenu idi ifua bua nuenu kutumikila majinga ayi nansha.” (Lomo 6:12) Tudi mua kusungula bua kulonda ngenyi mibi ne majinga mabi anyi kubikandamena. Diebeja ne: ‘Ndiku ndekela majinga anyi mabi akola amfikisha too ne ku dienza bualu bubi anyi? Peshi ndi nguumbusha diakamue?’ Tuetu ne dianyisha dia bungi bua ngasa wa Nzambi, netuenze muetu muonso bua kumusankisha.
UDI MUA KULUANGANA NE BUBI
13. Ntshinyi tshidi tshitujadikila ne: tudi mua kuenza malu mimpe?
13 Mu bidimu lukama bia kumpala, bamue bena mu Kolinto bavua bivi, balume badibu balala nabu bu bakaji anyi balume badi balala ne balume, bena masandi, batendeledi ba mpingu ne bakuatshiki ba maluvu bakafika ku dimanya Yehowa, kumunangabu ne kushintulukabu. Bakumvua bundu bua malu avuabu benza. (Lomo 6:21; 1 Kolinto 6:9-11) Bena Kristo ba mu Lomo bavua pabu dijinga ne kuenza mashintuluka a muomumue. Paulo wakabambila ne: “Kanufidi bitupa bia mubidi wenu ku bubi bu bia mvita bia malu adi kaayi makane to, kadi nudifile kudi Nzambi bu bantu bavua bafue kadi mpindieu bikale ne muoyo; nufile kabidi bitupa bienu bia mubidi kudi Nzambi bu bia mvita bia malu makane.” (Lomo 6:13) Paulo uvua mutuishibue ne: bavua mua kuenza malu mimpe, ne ngasa wa Nzambi uvua ne bua kutungunuka ne kubambuluisha.
14, 15. Nnkonko kayi itudi ne bua kudiela?
14 Malu adi mushindu wa muomumue lelu. Bamue bana betu ba balume ne ba bakaji bavua mua kuikala ne nsombelu bu wa bena mu Kolinto. Kadi pakamanyabu Yehowa, bakashintuluka. Bivua bienze anu bu bavua ‘basukudibue.’ Bua kusankisha Yehowa, tuetu bonso tuvua bashintulule amue malu mu nsombelu wetu. Too ne mpindieu, tudi basue kuleja mutudi ne dianyisha bua ngasa wa Nzambi. Tudi badisuike bua kuluangana ne majinga etu mabi ne kufila muoyo wetu bua kuenzela Yehowa mudimu.
15 Bushuwa, tudi ne bua kuepuka dienza mpekatu minene ivua bamue bena mu Kolinto benze. Katuena ne bua kutungunuka ne kuenza mpekatu eku tutekemena bua Nzambi atuleje ngasa wende ne atufuile luse. Kadi netuambe tshinyi bua mpekatu idi bamue bamona bu mikese? Tudiku badisuike bua kuenza muetu muonso bua kutumikila Yehowa mu kalu ne kalu kuonso anyi?—Lomo 6:14, 17.
16. Mmunyi mutudi bamanye ne: tudi ne bua kuepuka mpekatu idibu kabayi batele mu 1 Kolinto 6:9-11?
16 Tuangate tshilejilu tshia mupostolo Paulo. Wakafunda ne: “Meme ndi muntu wa mubidi, musumbisha ku bubi. Bualu tshiena ngumvua tshindi ngenza. Bualu tshindi musue, tshiena ntshienza to; kadi tshindi mukine ke tshindi ngenza.” (Lomo 7:14, 15) Nansha muvua Paulo kayi wenza malu adibu batele mu 1 Kolinto 6:9-11, wakitaba ne: uvua muena mibi. Uvua musue kusankisha Yehowa, ke bualu kayi uvua uluangana bua kubenga kuenza malu mabi. (Bala Lomo 7:21-23.) Tuidikijayi tshilejilu tshiende ne tuenzayi muetu muonso bua kutumikila Yehowa.
17. Bua tshinyi udi musue kuikala muena bululame?
17 Tshilejilu, tudi bamanye ne: bua kuenzela Yehowa mudimu, tudi ne bua kuikala bena bululame. (Bala Nsumuinu 14:5; Efeso 4:25.) Katuena basue kuikala bu Satana udi “tatu wa dishima” to. Tudi bamanye ne: Ananiya ne mukajende bakafua bualu bavua bashime. Ke bualu kayi katuena ne bua kushima to. (Yone 8:44; Bienzedi 5:1-11) Kadi kuikala muena bululame kakuena kumvuija anu kubenga kushima to. Tuetu bushuwa ne dianyisha bua ngasa wa Nzambi, netuikale kabidi bena bululame mu malu makuabu.
18, 19. Kuikala muena bululame kudi kumvuija tshinyi?
18 Muntu udi mua kupanga bululame nansha kayi mushime. Tshilejilu, Yehowa wakambila bena Isalele ne: ‘Kanuibi, kanudingianganyi, kanushimianganyi.’ Bua tshinyi kabavua ne bua kuenza malu aa? Yehowa wakamba ne: “Nuikale bantu ba tshijila bualu bua meme Yehowa, Nzambi wenu, ndi wa tshijila.” (Lewitiki 19:2, 11) Nansha mutudi katuyi mua kushima, tuetu bafikishe bakuabu ku ditaba bualu budi kabuyi bulelela, katuakuikala bena bululame to.
19 Tshilejilu, muntu udi wambila mfumuende wa mudimu anyi bena mudimu nende ne: udi ne bua kumbuka ku mudimu kumpala kua dîba bua kumonangana ne munganga. Pabi ebu ki mbualu budiye umbukila to. Mmusue kumbuka kumpala kua dîba bua kuya kudiolola miaba mikuabu. “Tshipungidi tshiabu ne munganga” tshivua tshia minite mikese bua kusumba patupu manga ku lupitadi anyi kuya kufuta makuta. Muntu eu mmuena bululame anyi? Peshi mmushime bakuabu? Mmufikishe bakuabu ku ditaba bualu budi kabuyi bulelela. Imue misangu, bantu batu bashima bakuabu bua kupeta tshintu kampanda tshidibu basue anyi bua kuepuka dinyoka. Kadi tudi tutumikila Yehowa bualu mmuambe ne: ‘Kanudingianganyi.’ Tudi basue kuenza tshidiye wamba ne: ntshiakane ne ntshinsantu.—Lomo 6:19.
20, 21. Tuetu ne dianyisha bua ngasa wa Nzambi, mmalu kayi makuabu atudi ne bua kuepuka?
20 Bulelela, tudi tuepuka dienda dia masandi, dikuatshika dia maluvu ne mpekatu mikuabu minene. Kadi pa kumbusha malu aa, tudi ne bua kuepuka bualu buonso budi kabuyi busankisha Yehowa. Tshilejilu, katuena anu ne bua kuepuka malu a masandi, kadi tudi kabidi ne bua kuepuka dijikija lutetuku didi ne malu a bukoya. Katuena anu ne bua kuepuka dikuatshika dia maluvu, kadi tudi kabidi ne bua kuepuka bua kunua maluvu kupitshisha. Tudi mua kuikala tudienzeja bikole bua kukandamena mateta a nunku, kadi kudi mushindu wa kuakandamena.
21 Tudifundilayi tshipatshila tshia buena tshia Paulo wakamba ne: “Kanulekedi bubi butungunuka ne kukokesha bu mukalenge mu mibidi yenu idi ifua bua nuenu kutumikila majinga ayi nansha.” (Lomo 6:12; 7:18-20) Bulelela budi ne: katuena mua kuepuka mpekatu yonso to. Kadi patudi tuluangana ne mpekatu ya mishindu yonso, tudi tuleja ne: tudi bushuwa ne dianyisha bua ngasa udi Nzambi ne Kristo batuleje.
22. Ndifutu kayi dituapeta tuetu ne dianyisha bua ngasa wa Yehowa?
22 Yehowa mmutubuikidile mpekatu yetu ne neatungunuke ne kutubuikidilayi. Tudi ne dianyisha dia bungi bua ngasa wende. Nunku, tudienzejayi bua kubenga kuenza malu adiye wamba ne: mmabi, nansha bantu bakuabu kabayi baamona bu mpekatu. Ndifutu kayi dituapeta tuetu benze nunku? Paulo wakamba ne: “Mpindieu, bualu nuvua bapikudibue ku bubi, nudi balue bapika ba Nzambi, dimuma dienu, mmuoyo wa bunsantu, ne ku ndekelu: muoyo wa tshiendelele.”—Lomo 6:22.


text:
Mutudi tuvula bumuntu bua kale ne tubuepuka
“Vulayi bumuntu bua kale ne bienzedi biabu.”—KOLOS. 3:9.
MISAMBU: 83, 129
1, 2. Ntshinyi tshidi bantu bambe bua Bantemu ba Yehowa?
BAMUE bantu bakanyisha ngikadilu ya pa buayi ivuabu bamone kudi batendeledi ba Yehowa. Tshilejilu, mufundi kampanda diende Anton Gill wakafunda bua bana betu ba balume ne ba bakaji bavuabu bakuate kudi bena Nazi mu Allemagne ne: “Bantemu ba Yehowa bakajula bena Nazi lukinu lukole. . . . Mu 1939, bavua bele Bantemu 6000 mu [tumponya tua dienzejangana midimu mikole].” Mufundi eu wakamba kabidi ne: nansha muvua Bantemu batantamene dikenga dikole, bakaleja muvuabu “bena lulamatu ne bantu bapole malu [batukije pavuabu babakengesha]” ne muvuabu ne “muoyo mutoke ne balamatangane.”
2 Matuku mashale aa, bantu kampanda ba mu Afrique du Sud bakamona ngikadilu milenga ya muomumue munkatshi mua batendeledi ba Nzambi. Tshikondo kampanda, Bantemu ba makoba mashilashilangane ba mu ditunga edi kabavua mua kusomba kaba kamue bipepele to. Kadi, mu Dia lumingu dia 18/12/2011, bivua bienza disanka dia bungi bua kumona bana betu ba makoba mashilashilangane bapite pa binunu 78, ba mu Afrique du Sud ne mu matunga adi pabuipi apu, badisangishe mu tshipalu tshinene tshia ndundu tshia mu tshimenga tshia Johannesburg bua kulonga malu a Nzambi. Umue wa ku batangidi ba tshipalu etshi wakamba bua bantu bavua badisangishe muaba eu ne: “Eu ke musumba wa bantu badi ne bikadilu bitambe buimpe bandi tshiyi muanji kumona mu tshipalu etshi. Buonso buabu mbavuale bimpe. Nudi kabidi basukule tshipalu etshi bimpe menemene. Bualu bua mushinga budi ne: nudi bulelela tshisumbu tshienza ne bantu ba makoba mashilashilangane.”
3. Ntshinyi tshidi tshivuija dîku dietu dia bena Kristo dia pa buadi?
3 Malu adi bantu badi kabayi Bantemu aba bambe adi aleja ne: dîku dietu dia bena Kristo dia pa buloba bujima didi bushuwa dia pa buadi. (1 Pet. 5:9, NWT; dim.) Kadi ntshinyi tshidi tshienza bua tuikale bashilangane ne malongolodi makuabu nunku? Tudi tudienzeja bikole bua ‘kuvula bumuntu bua kale’ ku diambuluisha dia Dîyi dia Nzambi ne dia nyuma wende muimpe. Pa muaba wabu, tudi ‘tuvuala bumuntu bupiabupia.’—Kolos. 3:9, 10.
4. Ntshinyi tshituakonkonona mu tshiena-bualu etshi? Bua tshinyi?
4 Kuvula bumuntu bua kale mbualu bumue, kadi kubuepuka mbualu bukuabu pabu. Mu tshiena-bualu etshi, netukonkonone mutudi mua kuvula bumuntu bua kale, tshitudi tuenzela nanku ne lukasa, ne tshidi tshienza bua kuikale mushindu wa muntu kushintuluka nansha bikalaye uvua mudifile bikole mu bikadilu bibi. Netukonkonone kabidi tshidi bantu badi batambule kukadi bidimu bia bungi mua kuenza bua kuepuka bumuntu bua kale. Bua tshinyi bidi ne mushinga bua kuvuluijangana malu aa? Bia dibungama, bamue bantu bavua benzela Yehowa mudimu kumpala mbatekeshe dîsu ne mbapingane ku kakese ku kakese ku bienzedi biabu bia kale. Ke bualu kayi, tuetu bonso tudi ne bua kuteya ntema ku didimuija edi: “Muntu udi wela meji ne: mmuimane, adimuke bua kaponyi.”—1 Kol. 10:12.
“NUFUISHE” MAJINGA ONSO “PA BIDI BITANGILA MASANDI”
5. a) Fila tshilejilu tshidi tshileja bua tshinyi bidi bikengela kuvula bumuntu bua kale ne lukasa. (Tangila tshimfuanyi tshia ntuadijilu tshia tshiena-bualu.) b) Bilondeshile Kolosayi 3:5-9, mbienzedi kayi bia bumuntu bua kale bidibu batele?
5 Udi mua kuenza tshinyi bilamba biebe biobi bikuate manyanu, pamuapa bituma too ne mupuya mubi? Neuvule bilamba bidi binyanguke ebi ne lukasa luonso. Bia muomumue, tudi ne bua kuenza malu ne mitalu patudi tutumikila mukenji wa kuvula bibidilu bidi bibengangana ne bumuntu bua Nzambi. Tudi basue kutumikila mubelu muimpe uvua Paulo mupeshe bena Kristo ba mu matuku ende eu: “Nudi ne bua kulekela bintu ebi bionso.” Paulo mmutele bienzedi bia mpekatu bia bungi, kadi tukonkononayi bibidi ebi: masandi ne malu a bukoya.—Bala Kolosayi 3:5-9.
6, 7. a) Mmunyi mudi mêyi a Paulo aleja ne: bidi bikengela kudienzeja bikole bua kuvula bumuntu bua kale? b) Nnsombelu kayi uvua nende Sakura? Ntshinyi tshivua tshimupeshe bukole bua kumulekela?
6 Masandi. Muaku wa mu Bible udibu bakudimune ne: “masandi” udi ukonga dimanyangana dia bantu badi kabayi baselangane bilondeshile mikenji ne diselangana dia balume ne balume anyi dia bakaji ne bakaji. Paulo wakambila bana babu bena Kristo bua ‘kufuisha bitupa biabu bia mubidi,’ mmumue ne: kumbusha majinga onso, “pa bidi bitangila masandi.” Ngakuilu udi Paulo umvuija nende bualu ebu udi uleja patoke ne: mbimpe kudienzeja bikole bua kumbusha majinga mabi onso a mushindu eu. Nansha nanku, kudi mushindu wa kutshimuna mvita itudi tuluangana ne majinga a mpekatu.
7 Tuangate tshilejilu tshia tshivua tshifikile Sakura * wa mu Japon. Mu dikola diende, uvua uluangana ne bunkaya ne lungenyi lua didimona kayi ne mushinga. Pakakumbajaye bidimu 15, wakatuadija kulala ne balume bashilashilangane bua kumbusha bunkaya. Udi utonda ne bundu wamba ne: “Bu tshipeta, ngakatula mafu misangu isatu.” Udi umvuija ne: “Ku ntuadijilu, mvua ndiumvua mu bukubi pamvua ngenda masandi, ngela meji ne: bantu bavua nanyi dijinga ne bavua bannange. Kadi pamvua ndifila bikole mu dienda dia masandi, mvua ndiumvua tshiyi kabidi mu bukubi to.” Sakura wakatungunuka ne nsombelu eu too ne pakakumbajaye bidimu 23. Pashishe wakatuadija kulonga Bible ne Bantemu. Sakura wakananga malu avuaye mulonge, ne Yehowa wakamuambuluisha bua kutshimuna lungenyi lua didipisha ne bundu buvuaye nabu, ne bua kulekela dienda dia masandi. Sakura udi mpindieu mpanda-njila wa pa tshibidilu ne kena udiumvua kabidi nkaya to. Kadi udi wamba ne: “Ndi bulelela ne disanka bua mudi Yehowa munnange ku dituku ne ku dituku.”
DITSHIMUNA BIKADILU BIA BUKOYA
8. Ngamue malu kayi adi mua kutuvuija bakoya ku mêsu kua Nzambi?
8 Malu a bukoya. Muaku wa mu Bible udibu bakudimune ne: “malu a bukoya” udi ne diumvuija dialabale didi dikonga malu a bungi, kadiyi dimanyina anu pa mpekatu ya masandi to. Udi kabidi mua kuleja tshienzedi tshibi tshia kunua makanya anyi tshia kuela mineku ya busenji. (2 Kol. 7:1; Ef. 5:3, 4) Udi kabidi ukonga malu a bukoya adi muntu wenza mu musokoko bu mudi: kubala mikanda idi isakangana ku malu a masandi anyi kumona bindidimbi bia malu a busenji, bidi mua kufikisha muntu ku tshilele tshia bukoya tshia didijikijila majinga a kusangila.—Kolos. 3:5. *
9. Dipeta “lukuka lua masandi” didi mua kupatula bipeta kayi bibi?
9 Bantu batu ne tshibidilu tshia kubandila bindidimbi bia malu a busenji badi bapeta “lukuka lua masandi” ludi mua kubafikisha ku dilua bapika ba malu a masandi. Makebulula adi bantu benze adi aleja ne: bantu badi bamba mudibu kabayi mua kudikanda bua kubandila bindidimbi bia malu a busenji batu ne bimanyinu bia muomumue ne bia bantu badi ku bupika bua maluvu makole ne diamba. Kabiena bikemesha bua mudi tshilele tshia ditangila bindidimbi bia malu a busenji tshipatula bipeta bibi bu mudi: diumvua bundu bukole, dikepesha tshisumi mu muaba wa mudimu, nsombelu mubi mu dîku, dishipa dia dibaka, ne didishipa. Muntu mukuabu wakafunda bua muvuaye muenze tshidimu tshijima kayi mutangile bindidimbi bia malu a busenji wamba ne: “Ndi mupingajaku muoyo wanyi mutoke unkavua mujimije.”
10. Mmunyi muvua Ribeiro mutshimune bupika bua ditangila bindidimbi bia malu a busenji?
10 Bua bantu ba bungi, kubenga kutangila bindidimbi bia malu a busenji mmvita idi kayiyi ijika. Kadi, bualu buvua bufikile Ribeiro wa mu Brésil budi buleja ne: kudi mushindu wa kutshimuna mvita eyi. Ribeiro wakumbuka kuabu pavuaye ne bidimu dikumi ne pa mutu, ne tshikondo atshi wakatuadija kuenza mudimu mu tshiapu tshivua tshiangata mabeji a kale bua kuenza bintu bikuabu. Muomu emu, uvua misangu yonso umona bintu bivua ne bimfuanyi bia malu a busenji. Udi ulonda ne: “Ku kakese ku kakese, ngakalua mupika wa bintu ebi. Tshivua nkokesha kabidi bua kuindila bua mukaji umvua nende apatuke mu nzubu bua meme kumona filme ya malu a busenji to.” Pashishe, dimue dituku ku mudimu, Ribeiro wakatangila mu mushiki wa mikanda ivuabu ne bua kuenza nayi bintu bikuabu, kumonaye mukanda muikale ne tshiena-bualu ne: Nsapi wa disanka mu dîku. Wakawambula ne kuwubalaye. Malu akabalaye akamusaka bua kulonga Bible ne Bantemu ba Yehowa, kadi biakamulomba matuku a bungi bua kulekela tshilele tshiende tshibi atshi. Ntshinyi tshivua tshilue kumuambuluisha? Udi umvuija ne: “Ku diambuluisha dia disambila, dilonga dia Bible, ne dielangana meji a malu amvua ndonga, ngakavudija dianyisha dianyi bua ngikadilu ya Nzambi too ne pakakola dinanga dianyi bua Yehowa kupita dijinga dimvua nadi dia kutangila bindidimbi bia malu a busenji.” Bukole bua Dîyi dia Nzambi ne bua nyuma wende muimpe biakambuluisha Ribeiro bua kuvula bumuntu buende bua kale, wakabatijibua ne udi mpindieu mukulu mu tshisumbu.
11. Ntshinyi tshidi muntu mua kuenza bua kulekela ditangila dia bindidimbi bia malu a busenji?
11 Tangila ne: pa kumbusha anu dilonga dia Bible, Ribeiro uvua ne bua kuenza malu makuabu bua kutshimunaye lutatu luende. Bivua bimulomba tshikondo bule kampanda bua malu a mu Bible kulengawu muoyo wende. Ku diambuluisha dia disambila ne dielangana meji a malu avuaye ubala mu Bible, dinanga diende dia Nzambi diakapita dijinga diende dia kutangila bindidimbi bia malu a busenji bukole. Mushindu mutambe buimpe wa kulekela ditangila bindidimbi bia malu a busenji nkunanga Yehowa bikole ne kukina malu mabi.—Bala Misambu 97:10.
LEKELA TSHIJI, BIPENDU, NE MASHIMI
12. Ntshinyi tshivua tshiambuluishe Stephen bua kulekela tshiji ne bipendu?
12 Bantu batu bafiika munda lukasa batu misangu ya bungi bapendangana bua kuleja mudibu ne tshiji. Bidi bimueneka ne: tshikadilu tshia nunku katshiena mua kuambuluisha bua kuikala ne disanka mu dîku to. Stephen, tatu kampanda wa mu Australie, udi ulonda ne: “Mvua ne tshibidilu tshia kutshipangana bikole ne mvua mfiika munda bua tumalu tua tshianana. Meme ne mukajanyi tukavua balekelangane misangu isatu ne tuvua mene tukeba kushipa dibaka.” Pashishe, Bantemu bakatuadija kulonga Bible ne bena dibaka aba. Ntshinyi tshiakenzeka pakatuadija Stephen kutumikila mibelu ya mu Bible? Udi wamba ne: “Nsombelu wa mu dîku dietu wakakana bikole menemene. Ku diambuluisha dia Yehowa, ndi ndiumvua ne ditalala ne bupole bia bungi, panyi kumpala mvua nguwula ne tshiji tshikole ne luonji, pabuipi ne kutayika nansha bua kabualu kakese.” Lelu, Stephen udi musadidi wa mudimu, ne mukajende udi mpanda-njila wa pa tshibidilu kukadi bidimu bia bungi. Bakulu ba mu tshisumbu tshidi Stephen badi baleja ne: “Stephen utu muntu wa ditalala, muenji wa mudimu, ne utu ne budipuekeshi.” Kabatu banji kumumona mufiike munda to. Stephen udiku uditumbisha bua bualu ebu anyi? Udi wamba ne: “Tshivua mua kupeta malu mimpe onso aa mu nsombelu wanyi bu meme tshiyi muitabe bua diambuluisha divua Yehowa mumpeshe bua dishintulule bumuntu buanyi to.”
13. Ntshinyi tshidi tshivuija tshiji tshintu tshibi menemene? Ndidimuija kayi didi Bible ufila?
13 Padi Bible udimuija bua kulekela tshiji, bipendu, ne dielelangana mbila, ki mbua patupu to. (Ef. 4:31) Bia dibungama, tshikadilu etshi tshitu misangu ya bungi tshifikisha ku tshikisu. Bena panu badi mua kumona ne: kuikala ne tshibidilu tshia kufiika munda kakuena ne bualu to, kadi kudi kupendeshisha Mufuki wetu. Bantu ba bungi bavua ne bua kuvula bibidilu bibi ebi kumpala kua kuvualabu bumuntu bupiabupia.—Bala Misambu 37:8-11.
14. Muntu muena luonji udiku mua kulua muena bupuekele anyi?
14 Tukonkonone tshilejilu tshia Hans, udi mukulu mu tshisumbu kampanda tshia mu Autriche. Mutangidi wa malu a kasumbu ka bakulu wa mu tshisumbu tshidi Hans udi wamba ne: “Kakuena muanetu wa balume udi ne bupuekele bu buende to.” Kadi Hans kavua kuonso eku muena bupuekele to. Pavuaye ne bidimu dikumi ne pa mutu, wakatuadija kukuatshika maluvu makole, ne avua mamuvuije muena luonji. Umue musangu pavuaye mukuatshike, wakashipa nsongakaji uvuaye upatuka nende, kumukoselabu tshibawu tshia buloko bua bidimu 20. Ku ntuadijilu, diedibua dia Hans mu buloko kadivua diumbushe luonji luende to. Pakapita matuku, mamuende wakalongolola bua mukulu kampanda ayukile ne muanende eu mu buloko, ne Hans wakatuadija kulonga Bible. Udi umvuija ne: “Mvua nduangana bikole bua kuvula bumuntu buanyi bua kale. Mvese ya mu Bible eyi ivua inkolesha mu maboko: Yeshaya 55:7 udi wamba ne: ‘Muntu mubi alekele kuenda mu njila wende mubi,’ ne 1 Kolinto 6:11 udi wamba bua bantu bavua balekele njila yabu ya mpekatu ne: ‘Ke muvua bamue ba munkatshi muenu.’ Yehowa wakangambuluisha ne nyuma wende muimpe mu bidimu bia bungi bua kuvuala bumuntu bupiabupia.” Hans mumane kuenza bidimu 17 ne tshitupa mu buloko, wakapatukamu ukadi muena Kristo mutambule. Udi wamba ne: “Ndi ne dianyisha bua luse lupite bungi lua Yehowa ne bua dibuikidilangana diende dia mpekatu.”
15. Ntshilele kayi tshidi tshitangalake mu bantu? Bible udi wamba tshinyi bua tshilele etshi?
15 Pa kumbusha bipendu, dishima didi padi ngikadilu wa bumuntu bua kale. Tshilejilu, bantu batu bashima bua kufuta bitadi anyi bua kuepuka bua kuambula bujitu bua mpekatu yabu. Kadi Yehowa yeye udi “Nzambi wa bulelela.” (Mis. 31:5, NWT) Nunku, udi ulomba bua mutendeledi wende “yonso . . . ambile mukuende bulelela,” ne ‘kamushimi’ to. (Ef. 4:25, NWT; Kolos. 3:9) Ke bualu kayi, tudi ne bua kuamba bulelela nansha bikala kuenza nunku kuenza bundu anyi kutukebela lutatu.—Nsu. 6:16-19.
MUVUABU BAFIKE KU DITSHIMUNA
16. Mmunyi mudi muntu mua kukokesha bua kuvula bumuntu bua kale?
16 Muntu kena mua kuvula ngikadilu ya bumuntu bua kale ku bukole buende nkayende to. Bantu badibu batele mu tshiena-bualu etshi (Sakura, Ribeiro, Stephen, ne Hans) bavua baluangane bikole bua kufikabu ku dilekela bienzedi biabu bibi. Bakatshimuna pavuabu bakanguile bukole bua Dîyi dia Nzambi ne nyuma wende muimpe meji abu ne mioyo yabu. (Luka 11:13; Eb. 4:12) Bua bukole ebu kutuambuluishabu, tudi ne bua kubala Bible dituku dionso, kuelanganapu meji, ne kutungunuka ne kusambila bua kulomba meji ne bukole bua kutumikila mibelu ya mu Bible. (Yosh. 1:8; Mis. 119:97; 1 Tes. 5:17) Dîyi dia Nzambi ne nyuma wende muimpe bidi kabidi bituambuluisha patudi tulongolola bisangilu bia tshisumbu ne tubuelamu. (Eb. 10:24, 25) Bualu bukuabu, bidi bikengela kuenza mudimu bimpe ne bintu bishilashilangane bidi bipetesha bantu ba Nzambi badi pa buloba bujima biakudia bia mu nyuma lelu.—Luka 12:42.
17. Mbualu kayi butuakonkonona mu tshiena-bualu tshidi tshilonda?
17 Tudi bakonkonone ndambu wa bienzedi bibi bidi bena Kristo ne bua kuvula ne kuepuka. Kadi kuenza nunku ke tshionso tshidi tshilombibue bua Nzambi kutuanyisha anyi? Tòo. Tudi kabidi ne bua kuvuala bumuntu bupiabupia. Mu tshiena-bualu tshidi tshilonda, netukonkonone ngikadilu ya bungi ya bumuntu bupiabupia butudi ne bua kuvuija bu bilamba bia mu tshimfuanyi bitudi ne bua kushala bavuale dîba dionso.
^ tshik. 7 Mbashintulule amue mêna adi mu tshiena-bualu etshi.
^ tshik. 8 Tangila nshapita wa 25 wa mukanda wa Les jeunes s’interrogent. Réponses pratiques (volime 1).


text:
TSHIBUMBA TSHIA NSENTEDI (TSHIA KULONGA) Ngondo 4 2017
Mu nimero eu mudi biena-bualu bua kulonga kutuadijila mu dia 29/5–2/7/2017.
“Mutshipu uudi muditshipe, uwukumbaje”
Mutshipu ntshinyi? Ntshinyi tshidi Bible wamba bua dienza mitshipu kudi Nzambi?
Ntshinyi tshiabutuka palua Bukalenge bua Nzambi?
Bible udi wamba ne: “buloba budi bupita.” Kadi “buloba” ebu budi bukonga tshinyi?
MALU A MU NSOMBELU
Mudisuike bua kuikala musalayi wa Kristo
Bakela Demetrius Psarras mu buloko bualu uvua mubenge kuambula bingoma. Nansha nanku wakatungunuka ne kutumbisha Nzambi, nansha mu ntatu mikole yakalonda.
“Mulumbuluishi wa buloba buonso” utu anu wenza malu makane
Bua tshinyi tudi tuamba ne: Nzambi katu wenza malu adi kaayi makane? Bua tshinyi bualu ebu budi ne mushinga kudi bena Kristo lelu?
Utuku umona kulumbulula kuakane mutu Yehowa ukumona anyi?
Budipuekeshi ne kuitaba bua kufuilangana luse bidi ne mushinga tuetu basue kumona kulumbulula kuakane mudi Yehowa ukumona. Bua tshinyi?
Lungenyi luebe lua budisuile lutumbishe Yehowa!
Nzambi wa Bukole buonso udi wanyisha bionso bidi batendeledi bende benza ne mushinga bua kutua mpanda mudimu udi wenzeka bua kukumbaja malu adiye mulongolole nansha biobi mua kubalomba malu kayi.


text:
‘Mutshimbakanyi udi witabuja dîyi dionso’
“Mutshimbakanyi mmuntu utu kayi ubala bikandakanda; muntu mutshimbakane bikole mmuntu udi witaba bidiye ubala anu bualu mbabifunde mu bikandakanda.” —August von Schlözer, mumanyi wa malu a kale ne mufundi muena Allemagne (mulela mu 1735 ne mufue mu 1809).
KUKADI bidimu bipite pa 200, bantu kabavua bitaba bualu buonso buvuabu bafunde mu bikandakanda to. Lelu katuena mua kuitaba bualu buonso butudi tubala anyi tumona ku Enternete to. Ku Enternete kudi malu mapite bungi, ne biamu bidibu bapatule lelu bidi bituambuluisha bua kuapeta bipepele. A bungi a ku malu aa mmalelela, adi ne mushinga ne kaena enzela bantu bibi, kadi makuabu a bungi nga dishima, kaena ne mushinga ne adi ne njiwu. Ke bualu kayi tudi ne bua kusungula bimpe malu atudi tubala. Patu bamue bantu batuadija kubuela ku Enternete, badi mua kuela meji ne: bualu kampanda mbulelela anu bualu budi ku Enternete anyi bualu mulunda wende mmumutuminabu mu mesaje. Badi mua kuitaba bualu kampanda nansha kabayi banji kubumvua musangu mukuabu. Kadi Bible udi utudimuija ne: ‘Mutshimbakanyi udi witabuja dîyi dionso, kadi muena budimu udi utangila kudiye uya.’—Nsumuinu 14:15.
Muntu udi kayi mutshimbakane anyi kayi witabuja tshianana tshianana bualu buonso budiye umvua mmudimuke. Netuikale badimuke patudi tuitaba anu bualu butudi bamanye ne: mbulelela. Kabakutushima ne katuakuitabuja bualu bua dishima butudi tubala ku Enternete to, nansha bantu ba bungi babuitaba. Ntshinyi tshidi mua kukuambuluisha bua kuikala mudimuke? Tshia kumpala diebeja ne: ‘Bualu ebu mbua mu site muanyishibue ne wa kueyemena anyi? Mbua mu site udi muntu yonso mua kufunda ne kuleja mmuenenu wende anyi? Peshi mbua mu site udi kayi mumanyike? Site kampanda wa kueyemena ukadiku muleje ne: bualu ebu mbua dishima anyi?’ * (Tangila note.) Pashishe ikala ne “lungenyi” luimpe. (Nsumuinu 7:7) Bualu kampanda buobu bumueneka kabuyi bulelela, bidi mua kuikala nanku. Bualu bukuabu, paudi ubala ngumu mibi idibu bamuangalaja bua bakuabu, ela meji bua bantu badiyi mua kusankisha padibu bayimuangalaja ne tshipatshila tshia udi uyimuangalaja.
UTUKU UTUMINA BANTU BAKUABU MESAJE AUTU UPETA ANYI?
Bamue bantu badi mua kutumina balunda babu bonso mesaje adibu bapete kabayi bakonkonona bua kumanya bikala bualu abu bulelela, anyi kabayi bela meji bua tshidi mua kuenzeka padibu baatuma. Pamuapa bualu mbasue kuikala bakoka ntema ya bantu ne mbasue kuikala ba kumpala mu dimuangalaja ngumu. (2 Samuele 13:28-33) Kadi muntu mudimuke udi wela meji bua njiwu idi bualu ebu mua kukebesha. Tshilejilu, idi mua kunyanga lumu lua muntu anyi lua bulongolodi kampanda.
Muntu udi utuma mesaje udi mua kubenga kuakonkonona bua kujadika bikalawu malelela anu bualu kuenza nunku kudi kumuangata dîba ne makanda a bungi. Udi wela meji ne: badiye utumina mesaje badi mua kuakonkonona. Kadi dîba diabu si didi padi ne mushinga. (Efeso 5:15, 16) Nunku pamutu pa kutumina bantu mesaje a malu atudi katuyi bajadike, mbimpe kudiambila ne: “Bu mundi ne dielakana, tshiena ngatuma to!”
Udiebeje ne: ‘Ntu anu ntumina bantu mesaje antu mpeta anyi? Bikadiku bimfikile bua kulomba bantu bantu ntumina mesaje luse bua bualu bua dishima bumvua mubambile anyi? Muntu katuku muanji kundomba bua tshimutuminyi kabidi mesaje anyi?’ Vuluka ne: bikala balunda bebe ne adrese wa ku Enternete, badi mua kubuela pabu ku Enternete, kadi kabena dijinga ne diambuluisha diebe bua kupetabu malu adi abasankisha to. Ki mbasue kupeta mesaje a bungi ne adi ne malu a tuseku, video anyi foto to. Ki mbimpe kutumina bantu miyuki ya malu a mu Bible mikuata anyi mifunda to. * (Tangila note.) Vuluka ne: muntu yeye mudienzele makebulula, mukebe mvese mu Bible, anyi mudilongolole bua kufila mandamuna mu bisangilu, nebimuambuluishe bikole kupita wewe mumutumine malu aa.
Ntshinyi tshiudi ne bua kuenza wewe mubale bualu bua dishima ku Enternete budibu bashiminyina bulongolodi bua Yehowa? Ububenge diakamue, kubuitabi to. Ki mbimpe kuambila bantu bakuabu bualu buudi mubale abu anyi kubebeja mmuenenu wabu to, bualu paudi wenza nunku udi umuangalaja kabidi ngumu mibi eyi bikole menemene. Bikala bualu buudi mubale ku Enternete bukutonda, lomba Yehowa meji ne ubuambile bana betu ba balume bashindame mu nyuma. (Yakobo 1:5, 6; Yuda 22, 23) Katuena ne bua kukema bua mudi bantu batushiminyina malu to. Bantu bavua bashiminyine Yezu malu, ne uvua mudimuije bayidi bende ne: baluishi babu bavua ne bua kubakengesha ne ‘kubashiminyina malu mabi a mishindu yonso.’ (Matayi 5:11; 11:19; Yone 10:19-21) Nunku, wewe ne meji ne unana lungenyi bikole, neufike ku dijingulula dîba didi muntu wamba malu a dishima ne ujinga kupambuisha bakuabu.—Nsumuinu 2:10-16.
LEJA BAKUABU KANEMU
Tudi kabidi ne bua kuikala badimuke mu tshilumbu tshia kumuangalaja malu a bana betu anyi tshia kuambila bakuabu malu atudi bumvue. Kudi bikondo bidi kumuangalaja bualu kampanda kakuyi kuimpe anyi kuleja mutudi katuyi banange muntu, nansha tuetu bamanye ne: mbulelela. (Matayi 7:12) Tshilejilu, kuambila bantu bakuabu malu mabi adi muntu muenze kakuena kuleja mutudi bamunange anyi kumukolesha to. (2 Tesalonike 3:11; 1 Timote 5:13) Amue malu adi mua kuikala kaayi a kuambila bantu. Muena bualu udi mua kujinga kubuambila bantu pashishe anyi mu mushindu kampanda musunguluke. Nunku, tudi ne bua kunemeka bukenji buende bua kusungula dîba ne mushindu wa kudipatuila bualu abu patoke. Bushuwa, tuetu bambile bantu bakuabu bualu ebu kumpala kua dîba, tudi mua kumuenzela bibi menemene.
Lelu, ngumu idi mua kutangalaka ne lukasa, nansha yoyi milelela anyi ya dishima, ya mushinga anyi kayiyi ne mushinga, nansha yoyi kayiyi yenzela bantu bibi peshi mikale ne njiwu. Nansha wewe mutumine muntu umue mesaje, muntu eu udi mua kuatumina bantu pa buloba bujima mu mupodi wa dîsu. Nanku dienzeja bua kuepuka buteyi bua kutumina muntu yonso uudi mumanye mesaje ne lukasa. Nansha mudi dinanga “ditabuja malu onso” ne kadiyi ne dielakana, katuena ne bua kulua batshimbakanyi ne kuitaba bualu buonso budi busankisha to. (1 Kolinto 13:7) Katuena ne bua kuitaba mashimi anyi malu adi atusaka bua kukina bulongolodi bua Yehowa butudi banange anyi bana betu to. Vuluka ne: bantu batu batuadija ne mashimi aa ne baamuangalaja, batu basankisha Satana Diabolo “tatu wa dishima.” (Yone 8:44) Nunku, tuikalayi badimuke ne tuelayi meji misangu yonso bua mushindu utudi tuenza mudimu ne malu atudi tupeta dituku dionso. Anu bu mudi Bible wamba, ‘batshimbakanyi badi bapiana bupote, kadi badi ne budimu badi ne lungenyi bu tshifulu tshiabu tshia butumbi.’—Nsumuinu 14:18.
^ tshik. 4 Badi mua kumuangalaja lumu kampanda njila ne njila nansha bikalalu luvua lua dishima kumpala. Badi mua kushintulula tumue tumalu bua lumueneke bu lulelela.
^ tshik. 8 Bala “Mandamuna a nkonko yenu” mu Mudimu wetu wa Bukalenge wa ngondo 4 mu 2010.


text:
Mandamuna a nkonko ya malu a mu bible
Bubi mbufumine penyi?
Mu kuamba kuimpe, bantu batu basue kuikala bena ditalala, bamba anu bulelela ne bena malu malenga. Kadi, bua tshinyi tudi tumona misangu ya bungi tshikisu, malu mabi ne dienzelangana bibi? Ngumu idi yenza bûowa mmivulangane bikole. Kudiku muntu kampanda udi ufikisha bantu ku dienza malu mabi anyi?
Nzambi uvuaku mufuke bantu ne dijinga dia kuenza malu mabi anyi? Tòo, Yehowa Nzambi uvua mufuke bantu mu tshimfuayi tshiende, bikale ne dijinga dia kuidikija dinanga diende. (Genese 1:27; Yobo 34:10) Kadi, bua kutua bantu mushinga menemene, Nzambi wakabapesha kabidi tshipedi tshia kudisunguila malu. Pavua baledi betu ba kumpala benze bubi ku bukole, bavua babenge kulonda tshilejilu tshia Nzambi, kuluabu bantu bapange bupuangane. Tudi bapetele dijinga dia kuenza bubi kudibu.
Netuikale anu ne bubi kashidi ne tshiendelele anyi?
Nzambi mmusue bua tuetu kukandamena dijinga ditudi nadi dia kuenza malu mabi. (Nsumuinu 27:11) Ke bualu kayi udi utulongesha mushindu wa kuepuka kuenza malu mabi ne utuleja mushindu wa kupeta disanka dia bushuwa. Kadi mpindieu katuena anu mua kuidikija dinanga dia Nzambi bimpe menemene to.
Nansha mudi bubi buvule lelu, Nzambi mmubulekele bua tshitupa tshîpi tshianana bua bonso bamone bipeta bibi bia bubi. (2 Petelo 3:7-9) Kadi, mu katupa kîpi emu, buloba nebuwule tente ne bantu badi batumikila Nzambi ne disanka.


text: 15 Mpindieu nyuma wa Nzambi wakatulukila Azaya muana wa Odede.2 Nunku wakapatuka bua kutuilangana ne Asa, kumuambilaye ne: “Wewe Asa ne Yuda mujima ne Benyamina, ntelejayi! Yehowa udi nenu misangu yonso inudi nushala nende;+ nuenu bamukebe, neenze bua numupete,+ kadi nuenu bamulekele, neanulekele.+3 Isalele uvua mushale musangu mule* kayi ne Nzambi mulelela, kayi ne muakuidi ulongesha ne kayi ne mikenji.+4 Kadi pavuabu bapingane kudi Yehowa Nzambi wa Isalele ne bamukebe mu dikenga diabu, wakenza bua bamupete.+5 Mu bikondo abi muntu nansha umue kavua mua kuenza luendu kakuyi njiwu* to, bualu kakuvua ditalala nansha dikese munkatshi mua bantu bonso ba mu maloba au to.6 Tshisamba tshimue tshivua tshizaza tshisamba tshikuabu ne tshimenga tshimue tshizaza tshimenga tshikuabu, bualu Nzambi uvua mubalekele mu kayumbayumba ne makenga a mishindu yonso.+7 Kadi nuenu, ikalayi ne bukole ne kanuteketshi mu mikolo* to,+ bualu nebafute mudimu wenu.”8 Diakamue pakumvua Asa mêyi aa ne dîyi dia buprofete dia muprofete Odede, wakapeta dikima, kumbushaye mpingu ya muendi mu buloba buonso bua Yuda+ ne bua Benyamina ne mu bimenga bivuaye mukuate mu buloba bua mikuna bua Efelayima, ne wakalongolola tshioshelu tshia Yehowa tshivua kumpala kua lutanda lua Yehowa.+9 Wakasangisha kabidi Yuda mujima ne Benyamina ne bantu bavua basombe buenyi bavuabu nabu ba ku Efelayima ne Manashe ne Simeona,+ bualu bavua banyeme Isalele ba bungi menemene baye kudiye pavuabu bamone ne: Yehowa Nzambi wende uvua nende.10 Nunku bakasangishibua ku Yelushalema mu ngondo muisatu wa tshidimu tshia 15 tshia bukokeshi bua Asa.11 Dituku adi bakalambula Yehowa bintu bia mu bintu bivuabu banyenge mu mvita balue nabi, ngombe 700 ne mikoko 7 000.12 Bakabuela kabidi mu tshipungidi bua kukeba Yehowa Nzambi wa bankambua babu ne muoyo wabu wonso ne anyima* wabu yonso.+13 Bavua ne bua kushipa muntu yonso uvua kayi ukeba Yehowa Nzambi wa Isalele, nansha yeye mukese anyi munene, mulume anyi mukaji.+14 Nunku bakaditshipa kudi Yehowa ne dîyi dikole ne mbila ya disanka, bikale ne mpungi ne nsengu.15 Bena Yuda bonso bavua basanke bua mutshipu au, bualu bavua baditshipe ne muoyo wabu wonso ne bavua bamukebe ne muoyo mujima, ke yeye kuenza bua bamupete,+ ne Yehowa wakatungunuka ne kubapesha dikisha ku nseke yonso.+16 Mukalenge Asa wakumbusha too ne kakuende Mâka+ pa muaba wende wa mamu mukalenge mukaji,* bualu uvua muenze lupingu lua bundu bua ntendelelu wa mutshi wa tshijila.*+ Asa wakakosa lupingu luende lua bundu alu, kuluzazaye ne kuluoshaye mu Tshibandabanda tshia Kidilona.+17 Kadi miaba mitumbuke kayivua miumbusha+ mu Isalele to.+ Nansha nanku, muoyo wa Asa uvua mujima* matuku ende onso a muoyo.*+18 Wakabueja bintu bivuaye yeye ne tatuende bavuije bia tshijila mu nzubu wa Nzambi mulelela, mmumue ne: arjan, or, ne bintu bishilashilangane.+19 Kakuakenzeka mvita too ne mu tshidimu tshia 35 tshia bukokeshi bua Asa to.+


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
6 Pashishe, Yobo wakandamuna ne:
2 “Bu bobu nansha mua kupima bujitu bua lutatu luanyi+ bimpe menemene,Kuluteka pa tshipiminu pamue ne dikenga dianyi!
3 Bualu didi mpindieu ne bujitu kupita nsenga ya ku mbuu.
Ke bualu kayi mêyi anyi mmêyi a tshiakulakula.+
4 Mikete ya Wa Bukole Buonso mmintubule,Lungenyi luanyi ludi lunua lulengu luayi;+Malu adi enza buôwa bukole a kudi Nzambi mmele mulongo bua kunduisha.
5 Mpunda wa tshisuku+ neadile padiye ne bisonsa anyi?Anyi ngombe mulume neadile padiye ne biakudia anyi?
6 Badi mua kudia biakudia bitalalangane kakuyi mukele anyi?Anyi mâyi a milembulembu atu ne muenya anyi?
7 Ndi mubenge bua kulenga bintu bia nanku.
Bidi anu bu disama mu biakudia bianyi.
8 Kaah! Bu dilomba dianyi dikumbajibueNe bu Nzambi mungenzele tshindi njinga!
9 Bu Nzambi muanyishe bua kunzaza,Ne bu yeye muolole tshianza tshiende munshipe!+
10 Bualu, nansha bualu abu buvua mua kuntuadila busambi;Mvua mua kutumpika ne disanka nansha mudi bidi binsama kabiyi bikepela,Bualu meme tshiena mubenge mêyi a Wa Tshijila+ to.
11 Ndi ne bukole bua kushala anu muindile anyi?+
Nshikidilu wanyi neikale tshinyi bua meme kutungunuka ne kuikala ne muoyo?
12 Bukole buanyi budi bu bua dibue anyi?
Peshi mubidi wanyi mmuenza ne tshiamu tshia mitaku anyi?
13 Kudiku mushindu undi mua kudiambuluishaPadibu bangumbushe mushindu wanyi wonso wa kudikuatshisha nawu anyi?
14 Muntu yonso udi upala muinende dinanga dia lulamatu+Nealekele ditshina dia Wa Bukole Buonso.+
15 Bana betu mene mbalue bantu badi kabayi kueyemena+ anu bu musulu wa mu muvu wa mashika makole,Bu mâyi a misulu ya mu muvu wa mashika makole idi ikama.
16 Mmifiikisha kudi dibue dia mashika,Ne neje udi wenguluka mmusokoka munda muayi.
17 Kadi mu tshikondo tshikumbane idi ipangila mâyi ne ishikila;Padi munya ukola, idi ikama.
18 Badi batshingulula njila wayi;Idi ipueka mu tshipela, ijimina.
19 Bisumbu bia bena ngendu bia ku Tema+ bidi biyikeba;Bena ngendu ba ku Sheba+ badi bayindila.
20 Bundu mbubakuate bua ditekemena diabu dia patupu;Badi bafikaku anu bua kuedibua mâyi ku makasa.
21 Bualu ke munudi ku mêsu kuanyi;+Nudi bamone buôwa bukole bua dikenga dianyi, buôwa buanukuatshi.+
22 Ndiku muambe ne: ‘Mpeshayi tshintu,’
Peshi munulombe bua nuenu kumfidila dipa ku bubanji buenu anyi?
23 Ndiku mulombe bua kunsungila ku tshianza tshia muena lukuna,Peshi bua kumpandisha kudi bakengeshanganyi anyi?
24 Ndongeshayi, nenshale mupuwe;+Ngambuluishayi bua ngumvue tshilema tshianyi.
25 Mêyi malelela kaatu asama to!+
Kadi ndikuatshisha kayi didi mubelu wenu mua kuikala nadi?+
26 Nudi nulukakaja lungenyi bua kudiula mêyi anyi,Mêyi a muntu mushikile,+ adi lupepele lupepula anyi?
27 Nudi kabidi nuelela muana wa nshiya nshobo+Ne nupanyisha mulunda wenu muine!+
28 Nanku mpindieu kudimukayi ne nuntangile,Bualu tshiakudinga ku mêsu kuenu mene to.
29 Anji elululayiku meji, kanungangatshi bibi to,Ee, elululayi meji, bualu buakane buanyi butshidi katakata.
30 Ludimi luanyi ludi luakula malu adi kaayi makane anyi?
Mukana muanyi kamuena mujingulula ne: tshintu kampanda ntshibi anyi?
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 6
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Enzela Yehowa mudimu padi matuku mabi kaayi manji kulua
“Uvuluke Mufuki webe.”
1, 2. a) Mmubelu kayi uvua Solomo mufundile bansonga ku diambuluisha dia nyuma muimpe? b) Bua tshinyi mubelu wa Solomo udi kabidi utangila bena Kristo badi ne bidimu mu 50 anyi kupita apu?
MUKALENGE SOLOMO muenzeja kudi nyuma wa Nzambi, wakafundila bansonga mêyi aa: ‘Uvuluke Mufuki webe mu matuku a bunsongalume buebe, padi matuku mabi kaayi manji kulua.’ “Matuku mabi” mmatuku kayi? Solomo wakenza mudimu ne ngakuilu wa kasala bua kuleja nsombelu mukole wa mu matuku a bukulakaje bu mudi: dizakala dia bianza, dikanka dia mikolo, dipoka dia menu, dikepa dia lumonu ne lumvu, diasa dia nsuki mitoke ne dikobama dia muongo. Muntu nansha umue kena ne bua kuindila too ne padiye ufika tshikondo etshi bua kutuadija kuenzela Yehowa mudimu to.
2 Bena Kristo ba bungi bakadi ne bidimu mu 50 anyi kupita apu batshidi ne makanda a bungi. Badi mua kuikala ne nsuki mitoke, kadi pamuapa bukole buabu kabuyi buanji kukepela bu mudi Solomo mubileje. Mubelu wa ne: “Uvuluke Mufuki webe” uvuabu bapeshe bansonga udiku mua kuambuluisha bena Kristo bakadi bakulumpe aba anyi? Mubelu eu udi umvuija tshinyi?
3. Kuvulula Mufuki wetu munene kudi kulomba kuenza malu kayi?
3 Nansha bituikala benzele Yehowa mudimu kukadi bidimu bia bungi, mbimpe tuetu kuanji kuela meji bua kumona mushindu udi Mufuki wetu munene. Muoyo utudi nawu, kawenaku ukemesha anyi? Mushindu udibu bawenze udi upita bantu mutu. Bintu bidi Yehowa muenze bidi mishindu ya bungi mishilashilangane idi yenza bua tuikale ne mishindu ya bungi ya kusanka bua kuikala ne muoyo. Patudi tutangila bintu bidi Yehowa mufuke, tudi tupetulula dianyisha bua dinanga diende, meji ne bukole. (Mus. 143:5) Kadi kuvuluka Mufuki wetu munene kudi kumvuija kabidi kuelangana meji bikole bua malu atudi ne bua kumuenzela. Patudi tuelangana meji nunku, tudi bushuwa tudiumvua benzejibue bua kuleja Mufuki wetu dianyisha patudi tumuenzela mudimu ne muoyo wetu mujima mu nsombelu mujima.
MPUNGA YA PA BUAYI IDI NAYI BANTU BAKADI BASHINDAME
4. Ndukonko kayi ludi bena Kristo bakadi bamonamone malu mua kudiebeja? Bua tshinyi?
4 Biwikala ukadi mumanye malu a bungi bu muudi muntu mukole, udi ne bua kudiela lukonko lua mushinga mukole elu: ‘Ntshinyi tshindi mua kuenza ne muoyo wanyi mpindieu bu muntshidi ne ndambu wa makanda a mubidi?’ Bu muudi muena Kristo ukadi mumonamone malu, udi ne mpunga ya bungi idi bantu bakuabu kabayi nayi. Udi mua kulondela bansonga malu audi mulongele kudi Yehowa. Udi mua kukolesha bakuabu paudi ubalondela malu audi mupete mu dienzela Nzambi mudimu. Mukalenge Davidi wakasambila bua kupeta mpunga ya yeye kuenza nunku. Wakafunda ne: ‘Nzambi, wewe wakunyisha ku buana buanyi too ne mpindieu. Nzambi, kundekedi nansha, too ne ku bununu buanyi ne pangikala ne mvia; kundekedi too ne pangambila ba mu tshikondo tshialua bua tshianza tshiebe tshikole, ne pangambila badi bandonda kunyima bua bukole buebe.’
5. Mmunyi mudi bena Kristo bakadi bakulumpe mua kulondela bakuabu malu akadibu balonge?
5 Mmunyi muudi mua kuleja meji audi mupete mu bungi bua bidimu biukadi muenze? Kuenaku mua kubikila batendeledi ba Nzambi batshidi bansonga ku nzubu kuebe bua kubakankamija anyi? Kuenaku mua kubalomba bua kuyisha nabu ne kubaleja disanka diudi mupete mu dienzela Yehowa mudimu anyi? Elihu, muntu uvua ne muoyo kale wakamba ne: muntu “wa matuku a bungi udi ne bua kuakula, ne bena bidimu bivule badi ne bua kuyisha bantu meji.” (Yobo 32:7) Mupostolo Paulo wakalomba bakaji bena Kristo bakulumpe bua kukankamija bakuabu mu mêyi ne mu bienzedi. Wakafunda ne: ‘Bakaji bakulumpe bikale balongeshi ba malu mimpe.’
ENZA MUDIMU NE MALU AUKADI MUMANYE BUA KUAMBULUISHA BAKUABU
6. Bua tshinyi bena Kristo bakadi bamonamone malu kabena ne bua kupepeja dimanya didibu nadi?
6 Biwikala muena Kristo ukadi mumonamone malu, udi ne dimanya dia bungi. Ela meji bua malu audi umvua mpindieu auvua kuyi mumanye mu bidimu 30 anyi 40 bishale. Udi mua kutumikila bimpe mêyi manene a mu Bible mu nsombelu webe. Kakuyi mpata, udi ne mushindu wa kulenga mioyo ya bakuabu ku diambuluisha dia bulelela bua mu Bible. Biwikala mukulu, udi mumanye mua kuambuluisha bena Kristo bakuabu badi basua kusesuka mu njila. (Gal. 6:1) Pamuapa udi mumanye mua kulombola midimu ya mu tshisumbu, bibambalu bia mu mpuilu ne mpungilu peshi dibaka dia Nzubu ya Bukalenge. Udi mua kuikala mumanye mua kuambuluisha baminganga bua kuenza mudimu ne mishindu mikuabu ya luondapu bua kuepuka diedibua dia mashi. Nansha wewe muikale utshidi umanyinaku bulelela, udi mumanye malu a mushinga a mu nsombelu. Tshilejilu, biwikala mukoleshe bana, udi ne bua kuikala mupete meji adi makuambuluishe bua kubakolesha. Bena Kristo bakulumpe badi bushuwa mpokolo munene wa dikankamija bua bantu ba Yehowa padibu babalongesha, babalombola ne bakolesha bena Kristo nabu balume ne bakaji.
7. Bena Kristo bakulumpe badi mua kulongesha bansonga malu kayi a mushinga?
7 Mmunyi muudi mua kukuata mudimu bimpe menemene ne dimanya diebe? Pamuapa udi mua kuleja bansonga mua kutuadija malonga a Bible ne mua kualombola. Biwikala muanetu wa bakaji, kuenaku mua kuleja bansongakaji bakadi mu mabaka mua kutungunukabu ne kuenza midimu ya mu nyuma padibu eku bakolesha bana anyi? Biwikala muanetu wa balume, kuenaku mua kulongesha bena Kristo batshidi bansonga mua kuenza miyuki ne musangelu ne bua kuikala bamanyishi bimpe ba lumu luimpe anyi? Udiku mua kubaleja mua kukumbula bena Kristo bakadi bakulakaje bua kubakankamija mu nyuma anyi? Nansha biwikala kutshiyi ne makanda a mubidi makumbane, udi ne mpunga mimpe ya kulongesha bansonga. Dîyi dia Nzambi didi diamba ne: ‘Butumbi bua bansongalume mbukole buabu, bulengele bua bantu banunu budi mutu mutoke tòò.’
KUENZA MUDIMU MUABA UDI DIJINGA DINENE
8. Ntshinyi tshivua mupostolo Paulo muenze pakavuaye mushindame?
8 Mupostolo Paulo wakenza mudimu ne dimanya dionso divuaye nadi bua kuenzela Nzambi mudimu pakavuaye mushindame. Tshikondo tshivuabu bamupatule mu buloko ku Lomo pamuapa mu tshidimu tshia 61, ukavua mutantamene bidimu bia ntatu mu mudimu wa bumisionere ne uvua mua kusombela mu Lomo bua kuyisha lumu luimpe. (2 Kol. 11:23-27) Kakuyi mpata, bena Kristo ba mu tshimenga tshinene atshi bavua mua kutungunuka ne kuanyisha diambuluisha diende. Kadi Paulo uvua mumanye ne: kuvua dijinga dinene miaba mikuabu. Wakenza kabidi mudimu wa bumisionere ne Timote ne Tito, kuyabu ku Efeso pashishe ku Kuleta ne pamuapa ku Makedoniya. (1 Tim. 1:3; Tito 1:5) Katuena bamanye ni uvua muye mu Espanye, kadi uvua ne dijinga dia kuyamu.
9. Ndîba kayi divua Petelo mua kuikala muye kuenza mudimu muaba uvua dijinga dinene? (Tangila tshimfuanyi tshia ntuadijilu.)
9 Mupostolo Petelo uvua mua kuikala ne bidimu bipite pa 50 pakayaye muaba uvua dijinga dinene. Bua tshinyi bivua mua kuikala nanku? Bualu bikalaye uvua ne bidimu bia muomumue ne Yezu peshi mumupitshile kakese, uvua ne bua kuikala ne bidimu bitue ku 50 pavuaye mupetangane ne bapostolo bakuabu mu Yelushalema mu 49. (Bien. 15:7) Matuku makese panyima pa Petelo bamane kupetangana ne bapostolo abu, wakaya kusombela mu Babilona pamuapa bua kuyisha bena Yuda ba bungi bavua mu tshimenga atshi. (Gal. 2:9) Uvua musombelamu pakafundaye mukanda wende wa kumpala ku bukole bua nyuma muimpe mu 62. (1 Pet. 5:13) Kusombela mu ditunga dienyi kakutu kupepele to, kadi Petelo kavua muenze bua bidimu bia bungi bikavuaye nabi bimupangishe disanka dia kuenzela Yehowa mudimu ne muoyo mujima to.
10, 11. Londa bualu bua muntu uvua muye kuyisha muaba uvuabu dijinga dikole ne bamanyishi pakavuaye ne bidimu bia bungi.
10 Lelu, bena Kristo ba bungi bakadi ne bidimu mu 50 anyi kupita apu mbamone ne: nsombelu wabu mmushintuluke, kabidi ne: badi mua kuenzela Yehowa mudimu mu mishindu mikuabu mipiamipia. Bamue mbaye miaba idibu dijinga dikole ne bamanyishi. Tshilejilu, Robert udi wamba ne: “Pamvua meme ne mukajanyi ne bidimu 50 ne pa mutu, tuakajingulula mpunga mimpe itutshivua nayi. Muanetu wa balume umuepele utuvua nende ukavua mumbuke kumbelu, ne katutshivua ne baledi bakulakaje bavua bakengela kutabalela to, ne tuvua bapete bumpianyi bukese. Ngakamona ne: tuetu bapane nzubu wetu, tuvua mua kukumbana bua kufuta nzubu ne kudiambuluisha too ne pamvua mpeta makuta anyi a pansio. Tuakumvua ne: mu Bolivie, bantu bavua bitaba bua kulonga Bible bavua ba bungi, kadi muaba au bintu bivua mushinga mukese. Nunku tuakangata dipangadika dia kuya. Kabivua bipepele bua kuibidilangana ne muaba mupiamupia au to. Malu onso avua mashilangane ne atuvua bibidilangane nawu mu Amérique wa ku Nord. Kadi malu atuvua benze akapatula bipeta bimpe.”
11 Robert udi usakidila ne: “Nsombelu wetu mujima mpindieu mmuimanyine pa midimu ya mu tshisumbu. Bamue bantu batuvua balongeshe Bible bakadi batambule. Bena mu dîku kampanda batuvua balongeshe Bible bavua ne dimona dikese dia bintu bia ku mubidi ne bavua basombele mu musoko uvua tanta wa kilometre ya bungi. Kadi lumingu luonso, bena mu dîku adi bavua benza luendu lule bua kulua kubuela mu bisangilu mu tshimenga. Udiku mua kufuanyikija disanka dituvua nadi patuakamona dîku edi diya kumpala, ne muana wa balume uvua mukulumpe ku bonso ulua mpanda-njila anyi?”
KUDI DIJINGA MU TERITWARE YA MIAKULU MIENYI
12, 13. Londa bualu bua muanetu uvua mutuadije kuenzela Yehowa mudimu panyima pa yeye mumane kuangata pansio.
12 Bilejilu bia bena Kristo netu bakadi bashindame bidi mua kuambuluisha bena mu bisumbu ne tusumbu tua miakulu mienyi bikole. Bidi mua kuikala bisankisha bua kuenza mudimu mu teritware wa nunku. Tshilejilu, Brian udi wamba ne: “Meme ne mukajanyi tuakapeta nsombelu muimpe pangakapeta pansio ne bidimu 65 bilondeshile mikenji ya mu Grande-Bretagne. Bana betu bakavua bakole ne bumbuke kumbelu, ne bivua bikole bua kupeta bantu batuvua mua kulongesha Bible. Pashishe, ngakapetangana ne nsonga kampanda muena Chine uvua wenza makebulula mu iniversite kampanda. Wakitaba dibikila bua kulua mu bisangilu, meme kutuadija kulonga nende Bible. Panyima pa mbingu mikese, wakatuadija kulua ne mulongi wabu wa mu Chine. Mbingu ibidi pashishe, wakalua ne muisatu ne pashishe muinayi.
13 “Pakalomba mulongi muitanu bua kulonga Bible, ngakela meji ne: ‘Nansha munkadi ne bidimu 65, kabiena biumvuija ne: ndi ne bua kuangata pansio mu mudimu wa Yehowa to.’ Nunku, ngakakonka mukajanyi uvua muakunyanyi ku bidimu bibidi bikalaye uvua musue kulonga tshiena Chine. Tuvua tulongela muakulu eu mu bande. Kukadi mpindieu bidimu 10. Kuyisha mu teritware udibu bakula muakulu muenyi kuvua kuenze bua tudiumvue kabidi anu bu bansonga. Too ne lelu, tudi balonge Bible ne bantu 112 ba mu Chine. Ba bungi ba kudibu badi babuela mu bisangilu. Tudi tuenza mudimu wa bumpanda-njila ne umue wa kudibu.”
ENZA TSHIUDI MUKUMBANE BUA KUENZA NE DISANKA
14. Bena Kristo bakadi bashindame badi mua kusanka bua bualu kayi? Mmunyi mudi tshilejilu tshia Paulo tshibakankamija?
14 Nansha mudi bena Kristo ba bungi badi ne bidimu mu 50 bapete mpunga mimpe ya kuenza malu mapiamapia mu mudimu wa Yehowa, ki mbonso badi mua kuenza nanku to. Bamue ba kudibu kabena ne makanda a mubidi makumbane to, ne bakuabu badi balama baledi babu bakadi bakulakaje peshi badi ne bujitu bua kukolesha bana. Ikala ne disanka bua kumanya ne: Yehowa udi wanyisha malu onso audi wenza mu mudimu wende. Nunku, pamutu pa kunyingalala bua biudi kuyi mua kuenza, sanka bua biudi mua kuenza. Tuangate tshilejilu tshia mupostolo Paulo. Munkatshi mua bidimu bia bungi, uvua mu buloko kayi ne mushindu wa kutungunuka ne ngendu yende ya bumisionere. Kadi dîba dionso divua bantu balua kumutangila, uvua ubambila malu a mu Mifundu ne ubakolesha mu ditabuja.
15. Bua tshinyi tudi ne bua kuangata bena Kristo bakulumpe ne mushinga wa bungi?
15 Yehowa udi kabidi wanyisha malu adi bakadi ne bidimu bia bungi benza mu mudimu wende. Nansha muvua Solomo muleje ne: matuku mabi adi bukole bua mubidi bukepela ki ntshikondo tshimpe, Yehowa udi wangata ne mushinga malu adi bena Kristo badi ne bidimu bia bungi aba benza bua kumutumbisha. (Luka 21:2-4) Bena mu bisumbu badi banyisha bilejilu bia lulamatu bia batendeledi ba Yehowa bakadi benze bidimu bia bungi badi munkatshi muabu.
16. Ndiakalenga kayi divua Ana ukavua mukulakaje kayi pamuapa mua kuikala mupete? Kadi uvua mua ne mpunga wa kuenza tshinyi bua kutendelela Nzambi?
16 Bible udi uleja ne: Ana ukavua mukaji mukulumpe wakatungunuka ne kutumbisha Yehowa ne lulamatu mu bukulakaje buende. Uvua mukaji mukamba ne uvua ne bidimu 84 pavuabu balele Yezu. Bidi bimueneka ne: kavua mushale ne muoyo bidimu bia bungi bua kuluaye muyidi wa Yezu, kuedibua manyi a nyuma muimpe peshi kuyisha lumu luimpe lua Bukalenge to. Kadi Ana uvua musanke bua kuenza tshivuaye mukumbane bua kuenza. “Kavua upangika ku ntempelo, utendelela Nzambi butuku ne munya.” (Luka 2:36, 37) Pavua muakuidi ulambula musenga ku ntempelo mu dinda ne dilolo dionso, Ana uvua munkatshi mua bantu ba bungi bavua badisangisha mu lubanza lua ntempelo benza masambila munda munda pamuapa munkatshi mua minite 30. Pakamonaye Yezu utshivua muana, wakatuadija ‘kuambila bantu bonso bavua bindile dipikudibua dia Yelushalema bualu bua muana au.’
17. Mmunyi mutudi mua kuambuluisha bena Kristo bakulakaje ne badi kabayi ne makanda a mubidi bua kuenzabu pabu malu a mu ntendelelu mulelela?
17 Lelu, tudi ne bua kuikala badiakaje bua kuambuluisha bena Kristo bakulakaje peshi badi kabayi ne makanda a mubidi mimpe. Bamue badi basue ne muoyo mujima bua kubuela mu bisangilu bia tshisumbu peshi mu mpuilu ne mu mpungilu badi mua kuikala kabayi bakumbane bua kuenza nunku. Mu imue miaba, bisumbu bitu bilongolola bua bakulakaje ba nunku bikale batelejila bisangilu ku telephone. Mu miaba mikuabu, bidi mua kuikala bikole bua kuenza nunku. Nansha nanku, bena Kristo badi kabayi ne mushindu wa kubuela mu bisangilu badi mua kutua ntendelelu mulelela nyama ku mikolo. Tshilejilu, masambila adibu benza adi ambuluisha bua tshisumbu tshia bena Kristo kuyatshi kumpala.
18, 19. a) Bua tshinyi bena Kristo bakulumpe kabena mua kumona mudibu dikankamija kudi bakuabu? b) Nnganyi udi mua kutumikila mubelu wa ne: “Uvuluke Mufuki webe”?
18 Bena Kristo bakulakaje kabena pamuapa mua kumona mudibu dikankamija kudi bakuabu to. Tshilejilu, nansha muvua Ana ne lulamatu mu bidimu bionso bivuaye ku ntempelo, kavua pamuapa mumanye ne: bidimu nkama ya bungi pashishe, tshilejilu tshiende tshivua mua kutungunuka ne kukankamija bantu bakuabu to. Bavua bafunde mu Bible bua dinanga divua Ana nadi kudi Yehowa. Kakuyi mpata, dinanga diebe kudi Nzambi ndifunda mu mioyo ya bena Kristo nebe. Mbulelela padi dîyi dia Nzambi diamba ne: ‘Nsuki mitoke tòò idi tshifulu tshia butumbi, nebatshipete mu njila wa buakane.’
19 Tuetu bonso tutu ne malu atutu katuyi mua kukumbana mua kuenza mu mudimu wa Yehowa. Kadi bonso ba kutudi badi ne bukole ne makanda badi ne bua kuangata ne mushinga mêyi mafundisha ku nyuma wa Nzambi aa: ‘Uvuluke Mufuki webe padi matuku mabi kaayi manji kulua.’


text:
Ntshinyi tshidi Bible wamba?
Buakane bulelela nebuikalaku pa buloba apa anyi?
Udi mua kuandamuna bishi?
Eyowa
Tòo
Pamuapa
Tshidi Bible wamba
‘Ndi mumanye ne: Yehowa neabingishe muena dikenga pamulumbuluishabu, nealumbuluile bapele biakane.’ (Misambu 140:12) Bukalenge bua Nzambi nebulue ne buakane bulelela pa buloba.
Mmalu kayi makuabu atudi tulonga mu Bible?
Nzambi udi umona dipanga kulumbulula kuakane didi lelu pa buloba, ne neadilongolole.—Muambi 5:8.
Buakane bua kudi Nzambi nebulue ne ditalala ne bukubi pa buloba.—Yeshaya 32:16-18.
Nzambi udiku wanyisha tshisumbu kampanda tshia bantu kupita tshikuabu anyi?
Bamue bantu badi bamba ne: Nzambi mmubeneshe tshisumbu tshia bantu kampanda anyi mmutshiele mulawu, eku bakuabu bamba ne: Nzambi udi wangata bantu bonso mushindu umue. Wewe udi wela meji kayi?
Tshidi Bible wamba
“Nzambi kena ne kansungansunga to, kadi udi witaba muntu wa mu tshisamba tshionso udi umutshina, udi wenza malu makane.” (Bienzedi 10:34, 35) Ku mêsu kua Nzambi bantu bonso badi mushindu umue.
Mmalu kayi makuabu atudi tulonga mu Bible?
Bible udi ne “lumu luimpe” bua “ditunga dionso, tshisamba tshionso, muakulu wonso ne bantu bonso.”—Buakabuluibua 14:6.


text: 9 Bavua bafunde mêna a bena Isalele bonso bilondeshile dilondangana dia mêku abu, ne mbabafunde mu Mukanda wa Bakalenge ba Isalele. Bavua bakuate bena Yuda baye nabu mu Babilona bua muvuabu bapange lulamatu.+2 Bantu ba kumpala bavua bapingane mu buloba buabu mu bimenga biabu bavua bamue bena Isalele, bakuidi, bena Lewi, ne bena mudimu ba ku ntempelo.*+3 Imue ndelanganyi ya Yuda,+ ya Benyamina,+ ya Efelayima, ne ya Manashe yakasombela mu Yelushalema:4 Utai muana wa balume wa Amihuda muana wa Omeli muana wa Imeli muana wa Bani, ba mu ndelanganyi ya Pelese+ muana wa balume wa Yuda.5 Mu bena Shilo, Asaya muanabute ne bana bende ba balume.6 Mu bana ba balume ba Zela,+ Yeule ne bana babu ba balume 690.7 Mu ndelanganyi ya Benyamina: Salu muana wa balume wa Meshulama muana wa Hodaweya muana wa Hasenua,8 Yibeneya muana wa balume wa Yelohama, Elaha muana wa balume wa Uzi muana wa Mikeli, ne Meshulama muana wa balume wa Shefataya muana wa Luele muana wa Yibeniya.9 Bana babu ba balume bilondeshile dilondangana dia mêku abu bavua 956. Bantu bonso aba bavua bamfumu ba nzubu ya batatuabu.*10 Mu bakuidi muvua: Yedaya, Yehoyaliba, Yakina,+11 Azaya muana wa Hilekiya muana wa Meshulama muana wa Sadoka muana wa Melayota muana wa Ahituba, umue wa ku balombodi ba nzubu* wa Nzambi mulelela,12 Adaya muana wa balume wa Yelohama muana wa Pashû muana wa Malakiya, Mâsai muana wa balume wa Adiele muana wa Yazela muana wa Meshulama muana wa Meshilemita muana wa Imê,13 ne bana babu ba balume, bamfumu ba nzubu ya batatu, bantu ba bukole 1 760, bakumbane ne badiakaje bua mudimu wa nzubu wa Nzambi mulelela.14 Mu bena Lewi muvua: Shemaya+ muana wa Hashuba muana wa Azelikama muana wa Hashabeya wa mu ndelanganyi ya Melali;15 ne Bakabakâ, Heleshi, Galala, Matanaya muana wa balume wa Mika muana wa Zikeli muana wa Asafa,16 Obadaya muana wa balume wa Shemaya muana wa Galala muana wa Yedutuna, ne Belekiya muana wa balume wa Asa muana wa Elekana, uvua usombela miaba ivua bena Netofa basombele.+17 Balami ba ku biibi+ bavua: Shaluma, Akuba, Talemona, Ahimana, ne Shaluma muanabu wa balume uvua ku mutu kuabu,18 too ne dîba adi uvua ku tshiibi tshia mukalenge ku est.+ Aba bavua balami ba ku biibi ba ku bitudilu bia bena Lewi.19 Shaluma muana wa balume wa Kole muana wa Ebiyasafa muana wa Kola, ne bana babu ba balume ba mu nzubu wa batatuende, bena Kola, bavua batangila midimu ivuabu ne bua kuenza, balami ba biibi bia ntenta, ne ku kale batatuabu bavua ku mutu kua tshitudilu tshia Yehowa bu balami ba ku tshibuelelu.20 Pinehasa+ muana wa balume wa Eleazâ+ ke uvua mulombodi wabu ku kale; Yehowa uvua nende.21 Zekâya+ muana wa balume wa Meshelemiya uvua mulami wa ku tshiibi tshia tshibuelelu tshia ntenta wa kusambakena.22 Bantu bonso bavuabu basungule bua kuikala balami ba ku biibi ku bibuelelu bavua 212. Bavua basombe miaba yabu ya kusombela bilondeshile muvuabu badifundishe bilondeshile dilondangana dia mêku abu.+ Davidi ne Samuele mumonyi wa malu+ bavua bateke bantu aba mu mudimu wabu wa kueyemenyibua.23 Bobu ne bana babu ba balume bavua batangila mudimu wa bulami bua biibi bia nzubu wa Yehowa,+ nzubu wa ntenta.24 Balami ba ku biibi bavua ku nseke inayi: ku est, ku ouest, ku nord, ne ku sud.+25 Ku musangu ne ku musangu, bana babu ba balume bavua balua bua matuku muanda mutekete bafumina miaba yabu ya kusombela bua kuenza nabu mudimu.26 Kuvua bamfumu* banayi ba balami ba ku biibi mu mudimu wa kueyemenyibua. Bavua bena Lewi, ne bavua batangila bibambalu* ne bibutshilu bia nzubu wa Nzambi mulelela.+27 Bavua bapitshisha butuku miaba yabu ya midimu banyunguluke nzubu wa Nzambi mulelela, bualu bavua batangila mudimu wa bulami ne bavua balama nsapi ne bakangula nzubu dinda dionso.28 Bamue ba kudibu bavua batangila bintu+ bia mudimu; bavua babibala pavuabu babibueja ne bavua babibala pavuabu babipatula.29 Bakuabu bavua batangila bintu bikuabu, batangila bintu bionso bia tshijila,+ ne batangila bukula bunefuke,+ mvinyo,+ mafuta,+ budimbu bua mupuya muimpe,+ ne mafuta a mutshi wa bome.+30 Bamue bana ba balume ba bakuidi bavua basambakaja mafuta a mutshi wa bome ne bintu bikuabu bua kuenza mafuta a kulaba.31 Matitiya, umue wa ku bena Lewi, uvua muanabute wa Shaluma muena Kola, uvua wenza mudimu wa kueyemenyibua wa ditangila bintu bivuabu boshela mu malata a kuoshela mampa.+32 Bamue bana babu ba balume bena Kohata bavua batangila milongo ya mampa,*+ bua kualongolola dituku dionso dia nsabatu.+33 Aba bavua bimbi ba misambu, bamfumu ba nzubu ya batatu ya bena Lewi mu bibambalu,* bantu bavuabu bumbushile midimu mikuabu; bualu bavua ne bua kuikala ku mudimu munya ne butuku.34 Bantu aba bavua bamfumu ba nzubu ya batatu ya bena Lewi bilondeshile dilondangana dia mêku abu, bantu bavua ku mutu. Bantu aba bavua basombele mu Yelushalema.35 Yiele tatuende wa Gibeona uvua musombele mu buloba bua Gibeona.+ Dîna dia mukajende divua Mâka.36 Muanende muanabute uvua Abidona, bamulondela kudi Sû, Kishi, Bâla, Nê, Nadaba,37 Gedô, Ahio, Zekâya, ne Mikelota.38 Mikelota wakalela Shimeama. Buonso buabu bavua basombele pabuipi ne bana babu ba balume mu Yelushalema, pamue ne bana babu bakuabu ba balume.39 Nê+ wakalela Kishi; Kishi wakalela Shaula;+ Shaula wakalela Yonatana,+ Maleki-shua,+ Abinadaba,+ ne Eshebâla.40 Muana wa balume wa Yonatana uvua Meliba-bâla.+ Meliba-bâla wakalela Mika.+41 Bana ba balume ba Mika bavua: Pitona, Meleke, Tahaleya, ne Ahaza.42 Ahaza wakalela Yala; Yala wakalela Alemeta, Azamaweta, ne Zimeli. Zimeli wakalela Moza.43 Moza wakalela Binea ne Lefaya muanende wa balume, muanende uvua Eleasa, muanende uvua Asela.44 Asela uvua ne bana ba balume basambombo, ne mêna abu avua: Azelikama, Bokelu, Yishemaele, Shealeya, Obadaya, ne Hanana. Aba bavua bana ba balume ba Asela.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi mutumina bena Tesalonike
1:1-12
-
Dielangana muoyo (1, 2)
-
Dikola dia ditabuja dia bena Tesalonike (3-5)
-
Disombuela kudi badi kabayi batumikila (6-10)
-
Disambila bua tshisumbu (11, 12)
1 Meme Paulo ne Siluano ne Timote,+ kudi tshisumbu tshia bena Tesalonike mu buobumue ne Nzambi Tatu wetu ne Mukalenge Yezu Kristo:
2 Ngasa ne ditalala bia kudi Nzambi Tatu ne Mukalenge Yezu Kristo bikale nenu.
3 Bana betu, tudi benzejibue bua kuela Nzambi tuasakidila misangu yonso bua bualu buenu. Mbikumbane bua kuenza nunku, bualu ditabuja dienu didi dienda dikola bikole ne dinanga dienu nuenu bonso, muntu ne muntu, dinudi banangangane nadi didi dienda dikola.+
4 Bua bualu ebu, tuetu bine tudi tudisua bua bualu buenu+ munkatshi mua bisumbu bia Nzambi bua dinanukila dienu ne ditabuja dienu mu dikengeshibua dienu dionso ne mu nsombelu mikole idi inukuata.+
5 Etshi ntshijadiki tshia dilumbuluisha diakane dia Nzambi, tshidi tshinufikisha ku dibadibua bakumbanyine Bukalenge bua Nzambi bunudi bulelela nutatshila.+
6 Bualu mu bulelela, mbualu buakane kudi Nzambi bua kupingajilaye badi banukengesha makenga.+
7 Kadi nuenu badi bakenga nenupete disulakana pamue netu dîba dia dibuluibua dia Mukalenge Yezu+ kumbukila mu diulu ne banjelu bende ba bukole+
8 mu kapia kadi kalakuka, padiye ulua ne disombuela kudi bantu badi kabayi bamanye Nzambi ne badi kabayi batumikila lumu luimpe lua bualu bua Mukalenge wetu Yezu.+
9 Bantu aba nebapete dinyoka dia kabutu ka tshiendelele+ kumpala kua Mukalenge ne kua butumbi bua bukole buende,
10 dîba didiye ulua bua kutumbishibua bua bansantu bende ne bua bantu bonso bavua baleje ditabuja bamutangile bakema mu dituku adi, bualu nuvua bitabuje bumanyishi butuvua bafile.
11 Bua bualu buine abu tudi tusambila misangu yonso bua bualu buenu, bua Nzambi wetu anubale bakumbanyine dibikila diende,+ ne ku diambuluisha dia bukole buende, akumbaje menemene malu onso mimpe adiye musue ne mudimu wonso wa ditabuja.
12 Mbienzeke nunku bua dîna dia Mukalenge wetu Yezu ditumbishibue munda muenu ne nuenu mu buobumue nende, bilondeshile ngasa wa Nzambi wetu ne wa Mukalenge Yezu Kristo.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Tesalonike 1
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
13 Yehowa wakatungunuka ne kuakula ne Mose ne Alona, wamba ne:2 “Bikala lupusu, tshilamulamu anyi dikeji dipatuke pa dikoba* dia muntu ne ndifuane kulua disama dia nsudi*+ pa dikoba diende, dîba adi badi ne bua kuya nende kudi muakuidi Alona anyi kudi umue wa ku bana bende, bakuidi.+3 Muakuidi neakenkete disama didi pa dikoba. Buoya bua muaba au buobu bulue butoke ne disama dimueneke dibuele too ne mu munyinyi, ndisama dia nsudi. Muakuidi neakenkete disama adi ne neambe mudi muntu au mukoya.4 Kadi bikala dikeji didi pa dikoba dikale ditoke, dimueneka kadiyi dibuele too ne mu munyinyi ne buoya kabuyi bulue butoke, dîba adi muakuidi neateke muntu udi usama muaba wa nkayende bua matuku muanda mutekete.+5 Pashishe muakuidi neamukenkete mu dituku dia muanda mutekete; biobi bimueneke ne: disama ndimane, ne ki nditampakane pa dikoba, muakuidi neamuteke kabidi muaba wa nkayende bua matuku makuabu muanda mutekete.6 “Muakuidi neamukenkete kabidi mu dituku dia muanda mutekete; bikala disama dikepe ne kadiyi ditampakane pa dikoba, muakuidi neambe mudi muntu au mukezuke;+ tshivua tshilamulamu tshianana. Dîba adi muntu au neasukule bilamba biende ne neikale mukezuke.7 Kadi bikala tshilamulamu* tshitampakane bushuwa pa dikoba panyima pa yeye mumane kumueneka kumpala kua muakuidi bua kujadika dilengejibua diende, dîba adi neaye kudileja kabidi* kudi muakuidi.8 Muakuidi neatshikenkete; bikala tshilamulamu tshitampakane pa dikoba, dîba adi muakuidi neambe mudi muntu au mukoya. Ndisama dia nsudi.+9 “Bikala disama dia nsudi dikuate muntu, dîba adi badi ne bua kuya nende kudi muakuidi,10 ne muakuidi neamukenkete.+ Bikalaye ne lupusu lutoke pa dikoba, ne lupusu nduvuije buoya butoke, ne nduenze mputa,+11 ndisama dia nsudi dia matuku a bungi didi pa dikoba diende; muakuidi neambe mudi muntu au mukoya. Kakumuteka muaba wa nkayende to,+ bualu mmukoya.12 Mpindieu bikala nsudi mikuate muntu mubidi mujima, ne disama dia nsudi dibuikile muntu ku mutu too ne ku makasa, miaba yonso idi muakuidi mua kumona,13 ne muakuidi mmumukenkete ne mmumone ne: nsudi mmibuikile dikoba diende dijima, dîba adi neambe mudi muntu udi usama au muikale mukezuke.* Dikoba dionso ndilue ditoke; muntu au mmukezuke.14 Kadi dîba dionso didi mputa wenza pa dikoba, muntu au neikale mukoya.15 Padi muakuidi umona mputa, neambe mudi muntu au mukoya.+ Mputa au mmukoya. Ndisama dia nsudi.+16 Kadi bikala mputa mulue kabidi mutoke, dîba adi muntu au nealue kudi muakuidi.17 Muakuidi neamukenkete,+ ne bikala mputa mulue mutoke, dîba adi muakuidi neambe mudi muntu udi usama au muikale mukezuke. Muntu au mmukezuke.18 “Bikala muntu mupete tshiwuja pambidi pende ne tshiotshi tshijike,19 kadi pa muaba wa tshiwuja palue kuenzeka lupusu lutoke anyi dikeji dikunzubile, dîba adi udi ne bua kudileja kudi muakuidi.20 Muakuidi neadikenkete,+ ne diodi dimueneke dibuele too ne mu munyinyi ne buoya bua muaba au bulue butoke, dîba adi muakuidi neambe mudi muntu au mukoya. Ndisama dia nsudi didi dipatukile mu tshiwuja.21 Kadi bikala muakuidi mudikenkete, mumone ne: kamuena buoya butoke, ki ndibuele too ne mu munyinyi ne ndimueneke dikepe, dîba adi muakuidi neateke muntu au muaba wa nkayende bua matuku muanda mutekete.+22 Kadi diodi ditampakane bushuwa pa dikoba, dîba adi muakuidi neambe mudi muntu au mukoya. Ndisama.23 Kadi bikala dikeji dishale kaba kamue kadiyi ditampakane, ndiuwula tshianana dia tshiwuja; muakuidi neambe mudi muntu au mukezuke.+24 “Peshi bikala muntu muikale ne tshibangu tshia kapia, ne mputa wa mu tshibangu mmulue dikeji dikunzubile anyi ditoke,25 dîba adi muakuidi neadikenkete. Bikala buoya budi mu dikeji bulue butoke ne dikeji ndimueneke dibuele too ne mu munyinyi, ndisama dia nsudi didi dipatukile mu tshibangu, ne muakuidi neambe mudi muntu au mukoya. Ndisama dia nsudi.26 Kadi bikala muakuidi mudikenkete ne mumone ne: mu dikeji kamuena buoya butoke, ki ndibuele too ne mu munyinyi ne ndikepe, dîba adi muakuidi neateke muntu au muaba wa nkayende bua matuku muanda mutekete.+27 Muakuidi neamukenkete mu dituku dia muanda mutekete, ne dikeji diodi didiunde bushuwa pa dikoba, dîba adi muakuidi neambe mudi muntu au mukoya. Ndisama dia nsudi.28 Kadi bikala dikeji dishale kaba kamue, kadiyi didiunde pa dikoba ne dikepe, ndiuwula tshianana dia tshibangu; muakuidi neambe mudi muntu au mukezuke, bualu ndituntamana dia tshibangu.29 “Muntu mulume anyi muntu mukaji yeye mupete mputa ku mutu anyi ku tshibanga,30 dîba adi muakuidi neakenkete mputa au.+ Yeye mumueneke mubuele too ne mu munyinyi ne nsuki* milue mikunzubile ne mikepe, dîba adi muakuidi neambe mudi muntu au mukoya; mmputa wa ku tshiseba tshia ku mutu anyi wa ku muedi. Ndisama dia nsudi dia ku mutu anyi dia ku tshibanga.31 Kadi bikala muakuidi mumone ne: mputa kena umueneka mubuele too ne mu munyinyi, ne kamuena nsuki mifiike, muakuidi neateke muntu udi ne mputa au muaba wa nkayende bua matuku muanda mutekete.+32 Muakuidi neakenkete mputa mu dituku dia muanda mutekete, ne bikala mputa kayi mudiunde ne nsuki mikunze kayiyi mitolokamu, ne mputa kena umueneka mubuele too ne mu munyinyi,33 muntu au neadikunguishe, kadi kakudikunguisha muaba udi mputa to. Pashishe muakuidi neateke muntu udi ne mputa au muaba wa nkayende bua matuku muanda mutekete.34 “Muakuidi neakenkete kabidi mputa mu dituku dia muanda mutekete, ne bikala mputa wa ku tshiseba tshia ku mutu anyi wa ku muedi kayi mudiunde pa dikoba, ne kena umueneka mubuele too ne mu munyinyi, dîba adi muakuidi neambe mudi muntu au mukezuke, ne muntu au neasukule bilamba biende ne neikale mukezuke.35 Kadi bikala mputa au udiunda bushuwa pa dikoba panyima pa dilengejibua diende,36 muakuidi neamukenkete, ne bikala mputa mudiunde pa dikoba, muakuidi kena dijinga ne kukeba nsuki mikunzubile to; muntu au mmukoya.37 Kadi bikala dikenketa dileje ne: mputa ki mmudiunde ne nsuki mifiike mmitolokamu, mputa mmuondopibue. Muntu au mmukezuke, ne muakuidi neambe mudiye mukezuke.+38 “Makeji owu mapatuke muntu mulume anyi muntu mukaji pambidi* ne makeji au mikale matoke,39 muakuidi neaakenkete.+ Bikala makeji adi pambidi au kaayi matoke bikole, mmpusu ya tshianana idi mipatuke pambidi. Muntu au mmukezuke.40 “Bikala nsuki ya ku mutu kua muntu mituke ne muntu au mupete dibala, mmukezuke.41 Yeye mutuke nsuki ya mu mpala ne mupete dibala muaba au, muntu au mmukezuke.42 Kadi bikala mputa mukunzubile mumupatuke mu dibala dia tshiseba tshiende tshia ku mutu anyi mu mpala muende, ndisama dia nsudi didi dipatukile mu tshiseba tshiende tshia ku mutu anyi mu mpala muende.43 Muakuidi neamukenkete, ne bikala muaba udi muwule bua disama muikale mukunzubile mu dibala didi mu kabonkoshi kende anyi mu mpala muende, ne umueneka bu nsudi pa dikoba diende,44 muntu au mmuena nsudi. Mmukoya, ne muakuidi neambe mudiye mukoya bua disama didi ku mutu kuende.45 Muena nsudi udi ne disama neapande bilamba biende, nealekelele nsuki ya ku mutu kuende, ne neabuikile muedi wa pa mushiku wende wa muulu, ne neele dîyi ne: ‘Ndi mukoya, ndi mukoya!’46 Neikale mukoya matuku onso adiye ne disama. Bu mudiye mukoya, neasombele muaba wa nkayende. Neasombele pambelu pa tshitudilu.+47 “Bikala disama dia nsudi dikuate ku tshilamba, nansha tshiotshi tshikale tshilamba tshienza ne miosa ya mikoko anyi tshia line,48 nansha ku manda a mu bule anyi ku manda a mu butshiama a tshilamba tshia line anyi tshienza ne miosa ya mikoko, anyi ku tshiseba anyi ku tshintu tshionso tshienza ne tshiseba,49 ne ditoba dia dikala dia mâyi a matamba a manyimanyi anyi dikunzubile dia ku disama diodi dikuate ku tshilamba, ku tshiseba, ku manda a mu bule, ku manda a mu butshiama a tshilamba, anyi ku tshintu tshionso tshia tshiseba, nditampakana dia nsudi, ne badi ne bua kudileja muakuidi.50 Muakuidi neakenkete disama, ne udi ne bua kuteka tshintu tshidi ne disama muaba wa nkayatshi bua matuku muanda mutekete.+51 Padiye ukenketa disama dituku dia muanda mutekete ne umona ne: nditampakane ku tshilamba, ku manda a mu bule, ku manda a mu butshiama, anyi ku tshiseba (nansha bobu benza mudimu kayi ne tshiseba atshi), disama adi nnsudi idi itampakana ne tshintu atshi tshidi ne bukoya.+52 Newoshe tshilamba, manda a mu bule, manda a mu butshiama a tshilamba tshienza ne miosa ya mikoko anyi tshia line, anyi tshintu tshionso tshienza ne tshiseba tshidi tshipie disama, bualu nnsudi idi itampakana. Ntshia kuosha mu kapia.53 “Kadi muakuidi yeye mutshikenkete ne disama ki nditampakane ku tshilamba, ku manda a mu bule, ku manda a mu butshiama anyi ku tshintu tshionso tshia tshiseba,54 dîba adi muakuidi neatume dîyi bua basukule tshintu tshidi tshipie disama atshi, ne neatshiteke muaba wa nkayatshi bua matuku makuabu muanda mutekete.55 Pashishe muakuidi neakenkete tshintu tshidi tshipie disama panyima pa bobu bamane kutshisukula bimpe menemene. Bikala ditoba dimueneka kadiyi dishintuluke, nansha disama diodi kadiyi ditampakane, tshintu atshi tshidi ne bukoya. Udi ne bua kutshiosha mu kapia, bualu tshikadi tshidiike munda anyi pambelu.56 “Kadi bikala muakuidi mutshikenkete, ne tshitupa tshidi ne ditoba ntshibuitshidile panyima pa bobu bamane kutshisukula bimpe menemene, dîba adi neatshikose ku tshilamba anyi ku tshiseba anyi ku manda a mu bule a tshilamba anyi ku manda a mu butshiama.57 Kadi diodi dimueneke kabidi mu tshitupa tshikuabu tshia tshilamba, ku manda a mu bule a tshilamba, ku manda a mu butshiama anyi ku tshintu tshionso tshia tshiseba, ditoba adi didi ditampakana, ne newoshe tshintu tshionso tshidi tshipie disama mu kapia.+58 Kadi ditoba diodi dijimine ku tshilamba, ku manda a mu bule a tshilamba, ku manda a mu butshiama anyi ku tshintu tshionso tshia tshiseba tshiudi usukula, dîba adi nebatshisukule musangu muibidi, ne netshikale tshikezuke.59 “Eu mmukenji wa disama dia nsudi ku tshilamba tshienza ne miosa ya mikoko anyi ku tshilamba tshia line, ku manda a mu bule a tshilamba, ku manda a mu butshiama, anyi ku tshintu tshionso tshia tshiseba, bua kuamba muditshi tshikezuke anyi tshikale ne bukoya.”
^ Muaku wa mu tshiena Ebelu udibu bakudimune ne: “nsudi” udi mua kumvuija bintu bia bungi ne udi mua kukonga masama a pa dikoba mashilashilangane a tshiambu. Udi kabidi mua kukonga amue masama atubu basangana ku bilamba ne mu nzubu.


text:
TUIKALAYI NE NSOMBELU WA BUENA KRISTO
Malongesha atudi tupeta mu mukanda wa Yona
Yehowa mmufundishe malu a mu nsombelu wa bantu bende ba ditabuja balume ne bakaji mu Dîyi diende bua kutupesha malongesha a mushinga. (Lom 15:4) Ntshinyi tshidi mukanda wa Yona mukulongeshe? Numone filme wa Ntendelelu wa mu dîku: Yona—Mushindu udi Yehowa ufuilangana luse ukulongeshe, pashishe nuandamune nkonko eyi:
Nnatu kayi ivua bamanyishi basatu ba mu filme emu bapete?
Mmunyi mudi mukanda wa Yona mua kutuambuluisha bobu batupeshe dinyoka anyi tuetu bajimije midimu mu tshisumbu? (1Sm 16:7; Yna 3:1, 2)
Mmunyi mudi muyuki wa Yona mua kutuambuluisha bua kumona bantu ba mu teritware wetu mu mushindu muimpe? (Yna 4:11; Mat 5:7)
Malu avua mafikile Yona adi mua kutukolesha tuetu ne disama dia munanunanu mushindu kayi? (Yna 2:1, 2, 7, 9)
Ntshinyi tshidi filme eu mukulongeshe bua mushinga udi nawu dibala dia Bible ne dielangana meji a bitudi tubalamu?


text:
NSHAPITA WA 25
Udi uditeka pa muaba wa muena nsudi ne umuondopa
MATAYI 8:1-4 MÂKO 1:40-45 LUKA 5:12-16
YEZU UDI WONDOPA MUENA NSUDI
Pavua Yezu ne bayidi bende banayi baye kuyisha mu ‘nsunagoga, mu Galela mujima,’ lumu lua malu a kukema avuaye wenza luakatangalaka bikole. (Mâko 1:39) Lumu lua malu avuaye muenze luakafika mu tshimenga kampanda muvua muntu usama disama dia nsudi. Munganga Luka wakumvuija muvua muntu au, wamba ne: uvua ne “nsudi ya bungi menemene.” (Luka 5:12) Pakadi disama dibi edi diye bikole, didi dinyanga bitupa bia mubidi wa muntu ku kakese ku kakese.
Muena nsudi eu uvua mu nsombelu wa kanyinganyinga kakole ne mmuenzejibue bua kusomba kule ne bantu. Bualu bukuabu, uvua ne bua kuikala wela mbila ne: “Ndi mukoya, ndi mukoya!” bua bantu bobu bikale muaba au kabasemenyi pabuipi nende bua disama kadilu kubambulukila. (Lewitiki 13:45, 46) Kadi ntshinyi tshivua muena nsudi eu muenze? Wakaya kudi Yezu, kutuaye mpala wende panshi, kumusengelelaye ne: “Mukalenge, wewe musue udi mua kundengejaku.”—Matayi 8:2.
Muntu eu uvua ne ditabuja dia dikema kudi Yezu! Wakenza luse bua disama divuaye nadi! Yezu wakenza tshinyi? Bu wewe muaba au, uvua mua kuenza tshinyi? Bu muvua Yezu uditeka pa muaba wa muntu eu, wakolola tshianza ne kumulenga. Yezu wakamuambila ne: “Ndi musue! Lengejibua.” (Matayi 8:3) Nansha muvuabi mua kukolela bamue bantu bua kuitaba bualu ebu, nsudi yakumbuka diakamue pambidi pa muntu uvua usama eu.
Kuenaku ne dijinga dikole dia kuikala ne mukalenge udi uditeka pa muaba wa bakuabu, udi ne bukole bu Yezu anyi? Mushindu uvua Yezu muenzele muena nsudi eu malu udi utujadikila ne: padiye ulua Mukalenge wa buloba bujima, mulayi wa mu Bible eu neukumbane: “Yeye neumvuile bapuekele ne bapele luse, ne yeye neapandishe mioyo ya bapele.” (Misambu 72:13) Bushuwa, dîba adi Yezu neakumbaje dijinga divuaye nadi mu muoyo wende dia kuambuluisha bantu bonso badi bakenga.
Vuluka ne: kumpala mene kua Yezu kuondopa muena nsudi eu, mudimu wende wa diyisha ukavua usankisha bantu bikole. Mpindieu bantu nebumvue lumu lua bualu bua dikema buvuaye muenze ebu. Kadi Yezu kavua musue bua bantu bamuitabuje anu bua malu avuabu bumvue ku matshi to. Uvua mumanye mulayi wa buprofete udi wamba ne: “kakuenza bua dîyi diende diumvuike mu musesu,” mmumue ne: mu mushindu udi ukemesha bantu to. (Yeshaya 42:1, 2) Bua bualu ebu, Yezu uvua muelele muena nsudi uvuaye ufuma ku diondopa eu mukenji ne: “Wamanya kuambidi muntu bualu ebu to, kadi ndaku, udileje kudi muakuidi, ufile dipa divua Mose muambe.”—Matayi 8:4.
Kadi anu muudi mua kuikala wela meji, muntu eu udi ne disanka dipite bungi bua mudibu bamuondope, upanga too ne mua kulama bualu buvua bufuma ku dienzeka. Wakaya wenda utangalaja lumu elu miaba yonso. Bualu ebu buvua bukoke ntema ya bantu bikole ne bubajule dijinga dia kumona bivua Yezu wenza. Bua bualu ebu Yezu kavua nansha mua kuendakana mu tshimenga bantu bamumone to, nunku wakasomba nkayende bua tshikondo kampanda miaba ivua kayiyi bantu. Nansha nanku, bantu ba mu nseke yonso bavua balua bua abalongeshe ne abondope.